K3-hankkeen tausta | Suomen Kulttuurirahasto\nSuomen Kulttuurirahasto tilasi syksyllä 2009 kahdeksalta pohjoismaiselta arkkitehtitoimistolta suunnitelmat teollisesti valmistettavasta tulevaisuuden pientalosta. Talon tuli olla kaunis, kestävä, kohtuuhintainen (K3). Erityiseksi tavoitteeksi asetettiin tiukkojen energiatehokkuusmääräysten täyttäminen ilman koneellista lämmöntalteenottoa ja muovista höyrysulkua.\nSuunnitelmista kaksi on edennyt käytännön toteutukseen saakka. Fiskarsin ruukkikylään sijoittuva Villa Finland on rakennettu laminoidusta massiivipuusta (CLT). Närpiöön rakenteilla oleva Villa Neore toteutetaan osana paikallisen ammattioppilaitoksen koulutusta. Molempiin taloihin on asennettu mittalaitteet, joilla seurataan valittujen rakenne- ja ilmanvaihtoratkaisujen toimivuutta käytännössä.\nSittemmin ympäristöministeriö on antanut uudet rakentamisen energiatehokkuutta koskevat määräykset, jotka astuvat voimaan vuodesta 2012 alkaen. Määräysten myötä kaikki Suomeen tulevaisuudessa rakennettavat pientalot tulevat täyttämään hyvin ankarat energiatehokkuusvaatimukset. Tämän seurauksena Suomen Kulttuurirahaston K3-projektin tavoitteita tarkennettiin. Painopiste siirrettiin rakentamisen laatuun, rakennuksen helppohoitoisuuteen ja pitkäikäisyyteen sekä asumisterveyteen.\nUudet rakentamismääräykset johtavat väistämättä talotekniikan ja koneellisen ilmanvaihdon merkityksen kasvuun. Kulttuurirahaston näkemys on, että voimakkaan muutoksen keskellä on tärkeää nojautua uusimman tutkimuksen lisäksi vuosisataiseen suomalaiseen rakennusperintöön ja siihen sisältyvään kokemukseen ilmastollisista erityisolosuhteistamme. Ainoastaan vaalimalla rakentamisen moniarvoisuutta luodaan edellytykset erilaisten teknisten ratkaisujen väliselle kilpailulle. Tässä suhteessa viranomaisohjaus ei kannusta innovatiivisuuteen.\nAlkuperäisistä kahdeksasta luonnoksesta valittiin jatkokehittelyyn viisi. Edellä kuvattujen tavoitteiden perusteella annoimme arkkitehdeille toimeksiannon: kehittäkää suunnitelmaanne siten, että talo täyttää tulevat rakentamismääräykset, mutta ilman koneellista ilmanvaihtoa ja ilman rakenteisiin sijoitettuja muovisia höyrysulkuja. Päämääränä oli erityisesti vähentää rakennuksen vika-alttiutta, huoltokustannuksia sekä sen elinkaaren aikana syntyviä kokonaispäästöjä. Uskomme myös, että moni asukas osaa arvostaa painovoimaisen ilmanvaihtoratkaisun tarjoamaa hiljaisuutta.\nPainovoimaisen ilmanvaihdon mahdollisuus on erikseen kirjattu uusien rakentamismääräysten tausta-asiakirjoihin. Tästä huolimatta moni rakennusalan ammattilainen piti asettamiamme tavoitteita teknisesti mahdottomina toteuttaa. Selvittääksemme, onko ristiriita todellinen, tilasimme asiasta selvityksen, jonka tekemiseen osallistuivat kolme alan johtavaa suomalaista asiantuntijaa: Kimmo Lylykangas, Jukka Sainio ja Mika Vuolle. Selvityksen tulos oli kannaltamme rohkaiseva, ja laadimme sen pohjalta lausunnon rakennusmääräyksiä valmistelleelle ympäristöministeriölle.\nTällä sivustolla voit tutustua Kulttuurirahaston tilaamiin pientalomalleihin. Kahdeksasta suunnitelmasta kolme julkaistaan ensimmäisen suunnitteluvaiheen mukaisessa asussa. Ne eivät siis täytä toisen vaiheen kriteereitä. Jatkoon valitut viisi suunnitelmaa on työstetty pidemmälle, joskin ne ovat edelleen luonnoksia. Ne toimivat painovoimaisella ilmanvaihdolla ja ilman höyrysulkua, mutta täyttävät vuoden 2012 rakentamismääräysten vaatimukset. Näiden viiden suunnitelman jatkokehittelyyn ovat osallistuneet talonvalmistajat, jotka ovat myös sitoutuneet niiden valmistamiseen.\nSuomen Kulttuurirahasto on lunastanut arkkitehdeiltä suunnitelmien kaikki oikeudet ja sallii suunnitelmien vapaan ja vastikkeettoman käytön sekä yksityisesti että elinkeinotoiminnassa. Fiskarsin Kiinteistöt on varannut K3-taloille noin 1.100 - 1.500 neliön omakotitontteja Mustionjoen rannalta Billnäsin vanhan saha-alueen vehreästä kulttuurimaisemasta.


Social pedagogy and actor support work HA00BW84-3006 01.08.2021-31.12.2021 10 credits (HLPRSOS21KM) +-\nHarjoittelu on mahdollista suorittaa myös näytöin (AHOT, opinnollistaminen), jos opiskelijalla on harjoittelun tavoitteisiin nähden jo osaamista. Tästä toteutustavasta on keskusteltava tutor-opettajan kanssa. Näyttöpäivien ajankohdat ilmoitetaan erikseen. (not translated)\nHarjoittelu toteutuu eri sosiaalialan ja kasvatusalan yksiköissä julkisella, yksityisellä tai 3.sektorilla. Opintoihin sisältyvistä harjoitteluista vähintään yhden täytyy toteutua paikassa, jossa toiminta on sosiaalihuoltolain mukaista. Harjoittelu on ohjattua, harjoittelupaikoista opiskelijalle on nimettävä työelämäohjaaja. (not translated)


Lomamatkan paras osuus voi yllättää | KUNTO PLUS\nLomamatkan paras osuus voi yllättää\nJos kuvittelit, että parasta lomareissussa on mojiton siemailu matkakohteessa, luvassa on yllätys.\nOn ihanaa mutustella vesimelonia rannalla, mutta yllättäen se ei ole välttämättä loman kohokohta.\nLoman huippuhetket koetaan nimittäin jo ennen varsinaista matkaa. Hollantilaisessa tutkimuksessa haastateltiin yli 1 500:aa ihmistä ja tarkasteltiin, mihin loman vaiheeseen yhdistyy voimakkain onnellisuuden tunne. Tutkimuksessa kartoitettiin lomailijoiden onnellisuutta ennen ja jälkeen loman sekä vertailtiin tuloksia sellaisten ihmisten vastauksiin, jotka eivät lomailleet.\nTutkimuksessa tehtiin yllättävä havainto siitä, että ihmisten onnellisuus ei lisääntynyt mainittavasti lomareissun aikana tai loman jälkeen. Matelevat autojonot, sateinen sää ja tungettelevat katukaupustelijat latistavat hetkessä letkeän lomatunnelman.\nSen sijaan ennen matkaa ilmassa väreilee innostunut odotus, joka nostaa mielialaa. Pelkkä ajatus sorvin äärestä vapautumisesta saa ilon kuplimaan sielussa.\nOta kaikki irti lomasta\nJos haaveilee tänä vuonna mahdollisimman palkitsevasta lomareissusta, voi alkaa virittäytyä lomatunnelmaan vaikka välittömästi. Kannattaa hehkuttaa lomasuunnitelmiaan kaikille tutuille, lueskella matkaoppaita ja pohtia, mitä lomalla aikoo tehdä ja kenen kanssa. Näin pää täyttyy kutkuttavista mielikuvista, joissa loikoillaan riippumatossa, mutustellaan vesimelonia ja siemaillaan roséviiniä.\nVarteenotettava vaihtoehto on myös pitää kertyneet lomat lyhyissä pätkissä pitkin vuotta yhden pitkän vapaan sijaan, jolloin jokainen pieni hengähdystauko työstä tuo iloa elämään.\nLähde: Applied Research in Quality of Life\nLomallakin saa pidettyä kunnon korkealla. KUNTO PLUSsan 6 harjoitteen kiertoharjoitteluohjelmaa voi tehdä missä vain.


Minimum Alennusmyynti - Puserot & Tunikat - Säästä jopa 60 % juuri nyt - MuotiSale\nMinimum Alennusmyynti - Puserot & Tunikat\nMiltä sinusta tuntuisi ostaa Minimum-tuotteita alennuksella? Varmasti arvostaisit sitä, ja siksi olemme koonneet yhteen kaikki parhaat Minimum-tarjoukset käsitellään saatavilla Suomi juuri nyt - voit löytää kaikkea kausialennuksista pysyviin tarjouksiin ja viime kauden tuotteisiin alennetuin hinnoin juuri täältä. Itse asiassa juuri nyt meillä on yhteensä 25 tuotetta kategoriassa Minimum kategoriassa Puserot & Tunikat, joten jokaiselle löytyy varmasti jotakin. Tutkimme päivittäin kaikki suosituimmat Suomen verkkokaupat, joissa tarkistamme kuumimpien tuotemerkkien hinnat. Kerättyämme kaikki hinnat kokoamme yhdelle sivulle parhaat tarjoukset, jotta voisimme antaa sinulle paljon paremman käsityksen siitä, mistä voit löytää haluamasi Minimum-tuotteet edullisimmilla hinnoilla juuri nyt. Minimum on erityisen tunnettu kategorioissa t-paidat ja kauluspaidat, mutta ehdottomasti myös kategorioissa mini mekot sekä collegepaidat.\nMeillä on tällä hetkellä 25 tuotetta tuotemerkiltä Minimum kategoriassa Puserot & Tunikat\nTheone 40,00 €\nVilhelma 35,70 €\nCatrin 30,00 €\nKirsti 42,00 €\nKonny 35,00 €\nLejla 45,50 €\nOthilde 56,00 €\nVinifred 45,00 €\nTorborg 56,00 €\nCharlin 49,00 €\nDeliane 70,00 €\nDido 130,00 €\nArmelle 42,00 €\nEmelie 80,00 €\nJuliette 56,00 €\nEvi 130,00 €\nMinimum Janika toppi Puserot 24,98 €\nMinimum Carmen pusero Puserot 59,95 €\nMinimum Deliane pusero Puserot 69,95 €\nMinimum Hanne pusero Puserot 79,95 €\nMinimum Brianette pusero Puserot 59,95 €


Tervetuloa, tämä on Creative Finland -hankkeen saavutettavuusseloste.\nTämä saavutettavuusseloste koskee palvelua www.creativefinland.fi ja on päivitetty 30.12.2020. Palvelua koskee laki digitaalisten palvelujen tarjoamisesta, jossa edellytetään, että julkisten verkkopalvelujen on oltava saavutettavia.\n1. Ei kuulu lainsäädännön piiriin toimisto-ohjelmien tiedostoja (esim. doc, pdf, odt), jotka on julkaistu ennen 23.9.2018, verkkosisältöjä, joka on arkistoitu ennen 23.9.2019 ja video- tai äänitallenteita, jotka on julkaistu ennen 1.1.2021.\nHankkeen pdf-muotoisia julkaisuja ei ole resurssien puitteessa mahdollista tekstittää.\nHuomasitko saavutettavuuspuutteen digipalvelussamme? Kerro se meille ja teemme parhaamme puutteen korjaamiseksi. Ota yhteyttä sähköpostilla katariina.malmberg@creativefinland.fi.


Urho Kekkosen kansallispuisto etsii Luulammen erämaa- ja latukahvilaan yrittäjää | Metsähallitus\n– Luulampi on yksi Urho Kekkosen kansallispuiston suosituimmista lähikohteista merkittyjen reittien varrella. Luulammella on kahvilarakennus, joka toimii päivätupana niinä aikoina, kun yrittäjällä ei ole siellä toimintaa. Rakennuksen seiniltä löytyy tietoa kansallispuiston luonnosta. Pihapiirissä on kaksi ulkotulipaikkaa, wc-liiterirakennus sekä hiukan erillään tulistelukota omia eväitä syöville. Tässä on yrittäjälle ainutlaatuinen paikka ja mahdollisuus kehittää toimintaansa pidemmällä aikavälillä ja myös monipuolistaa hienosti tarjontaa kansallispuistoon sopivalla tavalla, kertoo puistonjohtaja Joel Erkkonen Metsähallituksesta.\nLuulammen erämaakahvila ja sen yrittäjä toimii upeassa ympäristössä ja haastavissa olosuhteissa kansallispuistossa. Yrittäjällä on erinomaiset mahdollisuudet myös kansallispuiston brändin hyödyntämiseen.\nUrho Kekkosen kansallispuisto on Suomen toiseksi suosituin kansallispuisto. Sen luonto sekä hyvin hoidetut retkeilypalvelut talvisine latuverkostoineen ovat kansallispuiston vetovoimatekijöitä matkailijoille sekä tarjoavat hyvät mahdollisuudet luonnossa liikkumiseen ja retkeilyyn. Urho Kekkosen kansallispuistoon tehtiin viime vuonna 372 000 käyntiä.\nMetsähallitus hakee Luulammen erämaa/latukahvilan yrittäjäksi kahvilayrittämisen ja mahdollisesti luontomatkailun ammattilaista / ammattilaisia, jolla on vankka asiakaspalveluosaaminne ja maastossa liikkumisen osaaminen sekä luontomatkailun ideoita, jotka kaipaavat toteuttamispaikkaa. Toiminnassa tulee huomioida alueen luonne luonnonsuojelualueena, kestävyys ja vastuullisuus.\n– Asiakaspalvelun laadulla on suuri merkitys Luulammella, koska palvelu mielletään kiinteäksi osaksi kansallispuiston palveluja. Pullantuoksu ja ystävällinen hymy tervehdyksen kera saa kaikki yleensä hyvälle tuulelle, jos luonnossa liikkuminen ei sitä ole vielä saanut, toteaa kansallispuiston suunnittelija Aini Magga hymyillen.\nKahvilatoiminta toivotaan aloitettavan jo tulevalla kevään 2022 hiihtosesongilla, mutta asia on neuvoteltavissa. Kiinnostuneita pyydetään olemaan yhteydessä suunnittelija Aini Maggaan ja lähettämään hakemukset 10.12.2021 mennessä sähköpostitse. Tilojen esittely järjestetään tarvittaessa.\nSuunnittelija Aini Magga, Metsähallitus, Lapin Luontopalvelut, puh. +358 40 594 7420, sähköposti: aini.magga(at)metsa.fi.


Bulletproof: heinäkuuta 2015\nLähettänyt Fenix Fox klo 6:28 ap. 9 kommenttia:\nvitsi nuo mun jalat näyttää ihan palapeliltä tai tilkkutäkiltä.. Ärsyttää etten voi yhtää ottaa aurinkoo niihin, kun niistä on otettu ihoa niin paljon. Millonkohan tollaseen iho ottokohtaan voi ottaa aurinkoa? On kuitenkin kolme vuotta vanhoja ja sitte on ihan tuoreita kohtia niin vaikee lähtee ees kokeilee. Parempi ku pitää piilossa, mutta onko vähä kuuma kulkee pitkissä housuissa koko kesä. Ärsyttäväää!!!!! Sitten vielä kun käytän pintapuudutus laastareita molemmissa säärissä, ettei ne olis niin kosketus herkät niin näyttää aivan palapeliltä noi jalat. Eikä mitenkään kauniilta maisema palapeliltä... Nuo jalat ei enää haittaa mua, ihan sama mitä muut ajattelee kaikista raastetuista kohdista ja faskia-arvista. En kyllä tiedä mistä ne meinaa seuraavat siirteet ottaa, kun joka paikka on kuorittu. Onneks se seuraava isoleikkaus on vasta joskus vuoden päästä, missä pitäs ne lihakset lisätä vatsaan. Toiv saan hyvän sixbacking... Nyt vaan fyysinen- ja henkinenkunto paremmaks et jaksan pitkän leikkauksen taas.\nLähettänyt Fenix Fox klo 10:44 ap. 14 kommenttia:\nKuumeilu johtu virtsaputken tulehduksesta, että ei onneks sen vakavampaa, vaikka kuume oli tosi korkee. Nyt voin jo paljon paremmin ja oon päässyt käymään kuntoutuksessa kunnolla ja tietysti imenyt D-vitamiiniä itteeni ihan huolella! Onneks toi rusketus tarttuu tosi nopeesti niin ei tarvi maata monta tuntia putkee auringos, että vähä ees tarttuisi.\nNyt oon kehittänyt ittelleni pienen pahan tavan. Pelaan pelikoneita tuolla kanttiinissa ja hyvän alun jälkeen oon nyt miinuksella. Onneks nyt ei ihan joka päivä tuu laitettuu sinne 20€ sisää, mut kuitenkin. Onneks ei tän pahempia huolia tällä kertaa :D\nLähettänyt Fenix Fox klo 7:26 ap. 10 kommenttia:


Kukkakauppa Illinois Yhdysvallat - JardinFloral.com\nHaluatko se huomenna, Jul 8? Järjestyksen 19h 54m.\nKukkakauppias Illinois. Paras valinta kukat toimitukset florist kaupungista Illinois. Olemme omistaneet Illinois kukkakaupat, joka laittaa kaikin tavoin tarjoamaan sinulle parasta mahdollista laatua täyttää niiden vaatimukset. meille on palvella sinua, kun deserve kohteliaisuus ja olet kukkakauppias Illinois.\nToimitus kukkia Illinois, Yhdysvallat. Erinomainen palvelu vaikuttaa, kuin sinusta tuntuu tyytyväinen kukka toimitus Illinois käytössä. Tiedot, jotka lähetät kautta kukka puutarha ovat niin erilaisia, että kukoistaa niiden suhde, kun hän lähettää kukkia Illinois.\nLähetä kukkia Illinois. Kun käytät meidän kukkalähetyspalvelu Illinois ja kaikki osassa Yhdysvallat, te jälkisäädös olla aiheuttava valtava ilo rakkaitasi. Aina saada rakkautta ja antaa onnea lähettämällä meille kukkakauppias kukat Illinois, Yhdysvallat.


round and round : Viherasiaa\nHuhti kurottaa jo vauhdilla toukoon. En meinaa perässä pysyä. Vielä roikun muutaman lämpöasteen aamuina villakangastakki harteilla talven rippeissä, iltapäivällä kun bussipysäkillä kenotan kasvot kohti aurinkoa, on kevät.\nLumen alta esiin tullut vihreäpipoinen lahopää - kevään suosikkini. Kuten myös tuo havuneulasalusta. Lumen, jään ja loskan jälkeen neulaspolku tuntuu lempeän upottavalta, joustavalta vaimentimelta. Tekee mieli riisua kengät.\nSisällä vihertää edullinen pääsiäiskimppumme - viikko sitten maljakkoon laitetut mustikanvarvut.\nLautasellakin vihertää. Avocadoa on mennyt kilokaupalla, olen jumittunut siihen.\nKevään koittaessa hiipii tuttu tunne pääluun alle. Tunne, että haudon jotain. En oikein osaa sitä tarkentaa ja väliäkös sillä. Jotain on kuitenkin tekeillä ja se tuntuu kutkuttavalta, kuuluu kevääseen, heräämiseen.\nOn jotain mitä odottaa - tuo lausahdus on kuluneenakin aika herkullinen. Epämääräisissä ja suurella haarukalla ajoitetuissa sinnepäin suunnitelmissa tottunut eläjä on innoissaan siitä että on innoissaan.\nJos ei muuta ilmaannu, niin möbleerausta remonttimaustein on ainakin tiedossa. On häkkikellarillinen lundiaa ja sanko maalia. On suunnitelma luku- ja musiikkiasioiden uudelleen sijoittelusta. On eteinen ja sen seinää kiipeävä kukka. On kukan kaveriksi sopivaa tapettia.\nOnkohan jumittajalla tarpeaksi aikaa?\nTunnisteet: iloisesti intomielinen, kevät, koti


Viikon uutiskuvat: Yksi juoma ja käärme silitettäväksi, kiitos - Ulkomaat - Uutiset - MTV.fi\nViikon uutiskuvat: Yksi juoma ja käärme silitettäväksi, kiitos\nUlkomaat Julkaistu 27.08.2017 17:19\nViikon uutiskuvat 21.-27.8.2017\nTokiossa on tunnetusti kahviloita moneen lähtöön. Tässä puodissa Harajukussa saa 9 dollarilla juoman sekä käärmeen helliteltäväksi.\nShostakovitshin Nenä-baletin tanssijat antoivat esimakua esityksestä Sydneyssä 22. elokuuta.\nAuringonpimennys huumasi tällä viikolla Yhdysvaltoja. Presidentti Donald Trump joutui jälleen nettimeemien uhriksi katsottuaan muutaman sekunnin ajan auringonpimennystä ilman suojalaseja.\nMyöhemmin Trump sai vaimonsa Melanian kanssa kuitenkin kakkulat silmilleen.\nRanskalaistaiteilija Saype loihti Sveitsin Chateau d'Oex'n mäenkukkulalle kuvan Volkswagenin hippibussista. Alueella järjestetään volkkarifestivaalit.\nSveitsin Baselissa sai hämmästellä vuoden 1949 Bentley Open Toureria vuosittaisessa historic-rallissa.\nUSA:n liput liehuivat vuosimallin 1937 Buick Specialin puskurissa Baselin rallissa.\nViikonlopun odotetuin urheilutapahtuma maailmalla ei ole formuloiden Belgian gp, vaan näytösnyrkkeilyottelu tappiottoman mestarinyrkkeilijän Floyd Mayweatherin ja vapaaottelijasupertähti Conor McGregorin välillä. Kipinää oli olemassa jo Las Vegasin ottelun lehdistötilaisuudessa.\nKouluvuosi alkoi myös Palestiinassa, jossa Sosian kylän kouluun matkaa taitettiin ponilla.\nSuomen 100-vuotista itsenäisyyttä juhlistettiin viikonloppuna Ruotsissa, ja kuningasparin vieraiksi saapuivat presidentti Sauli Niinistö ja rouva Jenni Haukio.\nEtelävaltioiden kenraalin Robert E. Leen patsas peitettiin mustalla peitteellä Charlottesvillessä toissaviikolla kaupungissa tapahtuneiden äärioikeiston ja uusnatsien väkivaltaisten mellakoiden jälkeen.\nKun Yhdysvalloissa menneisyyden ristiriitaisia hahmoja ja niiden patsaita halutaan piilotella, Taiwan perusti omille menneisyytensä vihatuille johtajilleen patsaspuiston.\nMuistokynttilöitä ja -kukkia puukotusten uhrien muistolle Turun kauppatorilla perjantaina 25. elokuuta 2017.\nJatkosopimuksestaan Ferrarilla ilmoittanut formulakuljettaja Kimi Räikkönen ajoi radio-ohjattavaa autoa, puoliso Minttu Virtanen ja poika Robin Räikkönen seuraavat Räikkösen sponsori Santander-pankin Santander 10 vuotta -lehdistötilaisuudessa Helsingissä 22. elokuuta 2017.\nMeksikon Hueyapan de Ocampossa murhatun toimittajan Candido Rios Vazquezin kuvia tuotiin tusinoittain maan sisäministeriön ovelle mielenosoituksessa 24. elokuuta\nTanskan pelastusviranomaiset löysivät Kööpenhaminan Kögenlahdelta päättömän ja raajattoman ruumiin, joka paljastui ruotsalaistoimittaja Kim Walliksi. Wall oli ollut tekemässä juttua keksijä Madsenin sukellusveneellä, joka upposi ja Madsenin selitykset Wallin kohtalosta vaihtuivat lähes päivittäin. Sukellusvenemysteeri oli piinannut jo viikkoja ennen ruumislöytöä.\nHarvey-myrskyn jäljiltä pelätään valtavia tulvia Texasin osavaltioon Yhdysvalloissa. Kuva Galvestonista Texasissa.\nBarcelonan terrori-iskun uhrien muistoksi on kaupunkiin kertynyt jo satoja kukkasia ja kynttilöitä. Kuva otettu 26.8.2017.\nSunnuntaiaamuna 27. elokuuta tapahtui Rovaniemellä kaukolämpöverkossa paineisku, joka aiheutti useita vuotoja ympäri kaupunkia, tiedottaa Napapiirin Energia ja Vesi Oy.\nTämän viikon uutiskuvissa nähdään hienoja vanhoja autoja, intensiivistä nyrkkisankarien tuijottamista ja presidentti Donald Trumpin toimintaa auringonpimennyksen aikana.\nUutiskuvissa palataan myös ihmisiä järkyttäneisiin iskuihin Barcelonassa ja Suomen Turussa.\nUutiskuvissa nähdään myös otos tokiolaisesta käärmekahvilasta.\nBarcelonan terrori-iskujen uhriluku nousi – saksalaisnainen kuoli sairaalassa Mies sai naulapyssystä yhdeksän senttimetrin naulan kalloonsa – "Soitti itse apua paikalle"


Micro Machines v4 tuo peliklassikon nykypäivään | Muropaketti.com\nMicro Machines v4 tuo peliklassikon nykypäivään\n02.05.2006 00:00 | Muropaketin toimitus\neDome vieraili Englannissa Codemastersin studiolla ja sai haastateltavakseen Micro Machines v4 –pelin tuottajan Jamie Firthin. Firth vastaa neljännen virallisen Micro Machines –ajopelin tuotannosta, mikä ei ole aivan pieni vastuu. Onhan puolentoista vuosikymmenen ikäisellä pelisarjalla paljon ystäviä, jotka haluavat nähdä tutun pelinsä nautittavassa muodossa.\nVaikka kyseessä on neljäs virallinen Micro Machines –peli, niin kaiken kaikkiaan kyseessä on sarjan seitsemäs osa. Peli tehdään nyt konsoleille nyt neljättä kertaa. Aiemmat osathan julkaistiin Sega Megadrivelle, Nintendo 64:lle ja PlayStationille.\nMicro Machines –sarja on ollut koko historiansa ajan saman tekijätiimin hallussa, vaikka pelit ovatkin ilmestyneet eri kustantajien kautta. Niinpä ensimmäistä kertaa sitten sarjan esikoisen niin tekijät kuin julkaisija ovat nyt aivan samat kuin ensimmäisen Micro Machinesin kohdalla.\nLue myös Micro Machines v4 -ennakko.\nEdelleen ennen kaikkea moninpeli\nKun kerran Micro Machinesista on kyse, niin luvassahan on kilpa-ajoa pikkuautoilla. Mutta mitkä ovat v4:n erot sarjan aiempiin peleihin?\n– Pelissä on nyt myös nettipeli. Yksinpelissä on paljon enemmän syvyyttä ja pelattavaa. MM-pelit ovat olleet aina pohjimmiltaan moninpelihupia, vaikka se onkin ollut vain saman telkkarin ääressä, samalla konsolilla pelaamista. Nyt moninpeli tapahtuu lähiverkossa.\nMiten moninpeli on toteutettu?\n– Moninpelaaminen tapahtuu tuttuun tapaan neljän pelaajan voimin, mutta mukana on myös moninpeli langattoman verkon kautta. PSP-versiossa on PSP Share -tuki, eli kaksi pelaajaa voi ottaa saman PSP-käsikonsolin, istua vastakkain ja PSP:n ruutu jakautuu kahtia näyttäen molemmissa päädyissä istuville pelaajille oman pelikuvan. Micro Machines v4 voi hyvinkin olla ensimmäinen samalla konsolilla pelattava PSP-moninpeli.\n– Jaetun ruudun moninpeli sopii hyvin PSP:lle widescreen-näytön ansiosta. Ja pelaaminen on nyt todellakin head to head –tyyppistä, kun molemmat ovat kumartuneet konsolin ylle päät vastakkain. Siinä on samalla luvassa paljon likaisia pelitaktiikoita, kun kaveria voi tökkiä ja töniä lähietäisyydeltä.\nJamien arvion mukaan pelattavuus on vastakkain pelatessaankin hyvä, vaikka ohjausjärjestelmän virittäminen toimivaksi onkin vaatinut töitä. Online-tukea ei pelin missään versiossa valitettavasti ole. Pc-versiota voi pelata vakiona vain lähiverkossa ja PSP/DS-versioita langattomassa lähiverkossa.\nMikä on pelin tärkein myyntipointti?\n– Minulle itselleni se, että voin ajaa kilpaa kaverien kanssa. Vaikka olen pelannut Mikro Machines –pelejä jo Megadrive-versiosta lähtien, niin on se vaan niin nautinnollista edelleen, kun saa tyrkättyä kaverin radalta alas kuiluun.\nNelosversion suurimmat muutokset liittyvät Jamien mukaan kameraan.\n– Olemme tehneet pelistä helpommin lähestyttävän. Olemme tehneet peliin myös uuden dynaamisen kameran. Esimerkiksi kakkosella kamera seurasi ajoa suoraan yläpuolelta. Kolmonen oli 3d-ajelu, jossa kamera seurasi tapahtumia isometrisestä kuvakulmasta, vinosti takaa ylhäältä. Nelosessa kamera sijaitsee thirdperson-tyyppisesti auton takana, minkä lisäksi se yrittää ennakoida pelaajan liikkeitä ja kääntyy siihen suuntaan mihin pelaaja on kulloinkin kääntymässä. Eli se auttaa reitin havainnoinnissa.\n– Ylhäältä kuvatuissa Mikro Machineseissa pelaajan täytyi käytännöllisesti katsoen opetella radat ulkoa, koska mutkat ja esteet tulivat niin äkkiä eteen. Nyt kamera on dynaamisempi ja auttaa kuljettajaa.\nTavallaanhan ratojen vaikeus oli kuitenkin myös vahva osa MM-pelien vetovoimaa.\n– Aivan, ja siksi peli sisältää myös nämä vanhat tutut kamerakulmat ihmisille, jotka haluavat ajaa niillä.\nMillaisissa ympäristöissä nelososassa ajellaan?\n– Pelissä on mukana klassiset pöytäradat, kylpyhuone sun muuta. Lisäksi pelissä on viemäreitä, puutarharatoja, ostoskeskus, supermarketin liukuhihna, pikaruokala ja kaikenlaisia muita paikkoja. Kaikissa on tietysti pidetty kiinni siitä, että pelissä ajetaan pikkuruisilla autoilla valtavissa ympäristöissä.\n– Pelin mukana tulee myös rataeditori, jolla pelaaja voi luoda maastoon omat reittinsä. Jokainen kenttä on yksi yhtenäinen alue, jolle pelaaja voi plotata editorilla reittipisteet, käytännössä vetää viivan, jolle editori luo valmiin radan.\nPelissä on myös interaktiivisuutta radalla ja ympäristössä olevien esineiden kanssa. Autot voivat törmätä ja vaikuttaa asioihin, ja liikkuvat objektit tuovat peliin uudenlaista jännitystä. Kuten autoja nokkivia kanoja.\n– Tappajakanoja! Teimme erääseen kenttään eräänlaisen ”Chicken Runin”. Siinä ajetaan autolla kahden kanarivistön välissä. Pelaajan täytyy yrittää varoa, kun kanat nokkivat pelaajan autoa. Muissakin radoissa on vastaavanlaista interaktiivisuutta. Supermarketin kassan liukuhihnalla vierii esineitä, biljardipöydällä vierii snooker-palloja, jotka törmäilevät toisiinsa ja poukkoilevat. Pelaajan täytyy ennakoida niiden liikkeitä ja väistellä palloja. Keittiössä pelaajan täytyy ylittää tiskiallas. Se tapahtuu pysäyttämällä auto altaan reunalle ja ajamalla varovasti pesusienen päälle, joka vie autot toiselle reunalle. Ja niin edelleen. Kentillä on paljon erilaista interaktiivisuutta ympäristön kanssa, paljon enemmän kuin aiemmissa peleissä.\n– Pelissähän käytetään Havocin fysiikkajärjestelmää ja Renderwarea, ja olemme pystyneet luomaan niillä peliin paljon aiempaa monimutkaisemmat fysiikat ja interaktiivisuuden. Aiemmissa MM-peleissä ei ollut minkäänlaista fysiikkamallinnusta. Objektit olivat pelkkiä kiinteitä esineitä, mutta nyt ne ovat kuin liikutettavia shakkinappuloita. Ne voivat kaatua ja vieriä ajoradalle ja niin edelleen. Pelaaja voi vaikka kaataa radalle esineitä haitatakseen muita.\nFirth muistuttaa, että pelitiimi teki viimeksi Empiren viime vuonna julkaiseman Mashed-autopelin. Niissä onkin paljon yhteneväisyyksiä ja samansuuntainen fysiikka. Micro Machines v4:ssä on kuitenkin enemmän aseita ja kerättäviä kapineita.\n– Kaikkiaan peliä on viety hieman eteenpäin pelkästä kilpa-ajamisesta, ja siihen on tuotu muitakin elementtejä. Poweruppeja on paljon enemmän, eli pelissä on muutakin kuin vain pelkkää kilpa-ajamista. Autoissa on ohjuksia, konekiväärejä, sähköshokkipyssyjä, vehkeitä toisten heittämiseen pois radalta ja kaikenlaisia muita aseita. Jos pelaaja putoaa kokonaan pois kilpailusta, voi pudonnut yhä viskellä radalle esteitä ja kiusata radalla yhä ajavia. Kosto on suloista. Micro Machines v4 onkin tavallaan luonnollista kehitystä Mashed-pelin jälkeen.\nVaikka Micro Machinesin pohja onkin moninpelissä, on nelosessa panostettu myös yksinpeliin. Eräs merkittävistä ominaisuuksista on oman autokokoelman keräily. Sitä voi kuvitella pikkuautovalikoimana, johon saa lisää autoja yksin- ja moninpelikilpailuissa pärjäämällä. Kaverien kanssa pelatessaan voi autoja myös vaihtaa toisten pelaajien kanssa.\n– Olemme panostaneet erityisesti keräilymeininkiin. Pelaaja kerää pikkuautotalliinsa uusia ajopelejä voittamalla kilpailuja yksin- ja moninpelissä, ja avaamalla lukittuja autoja. Niistä koostuu ajan mittaan kokoelma. DS-, PSP- ja pc-versioissa pelaaja voi vaihtaa autoja verkossa toisten pelaajien kanssa. Tai sitten vaihtaa autoja päikseen aina yhden kilpailun ajaksi. PS2-pelaajat voivat tehdä saman muistikortin avulla.\nJamie puhui keskustelun yhteydessä aiemminkin fysiikasta ja interaktiivisuudesta rataobjektien kanssa. Pelin ennakkoversiota kokeiltaessa ruudulla puolestaan pyörähti Havok-fysiikkamoottorin logo.\nOnko siis niin, että fysiikat ovat yksi uuden pelin tärkeimmistä ominaisuuksista?\n– Fysiikat ovat yksi avaintekijöistä. Powerupit, fysiikat, kaikki ne tuovat peliä tähän päivään. Uudet ominaisuudet voi toki kääntää pois päältäkin ja pelata peliä vanhempien osien tapaan.\n– Fysiikkamoottorien käytön laajentuminen on luonnollista. Se ei välttämättä muuta peliä itsessään, mutta fysiikkojen avulla autojen käyttäytyminen tuntuu luonnollisemmalta. Me emme tietenkään tee realistista simulaattoria, jossa pikkuautot käyttäytyvät kuten oikeat isot autot. Nämä ovat leluja, jotka törmäilevät ja liukuvat. Eli fysiikat eivät ole siinä mielessä avaintekijöitä, vaan enemmänkin se uudenlainen interaktiivisuus radan ja eri esteiden kanssa. Tärkeintä on tietysti se pikkuruisen auton fiilis, kun ajetaan valtavilla radoilla ja varotaan vaikkapa reitille laskeutuvaa pulua.\nJa lopuksi, millaiset odotukset sinulla ja tiimillä on? Miten luulet pelaajien suhtautuvan kuuluisan pelisarjan uuteen osaan, etenkin näin pitkän tauon jälkeen?\n– On jännittävää odottaa miten peli otetaan vastaan. Sensible Soccerin tavoin tämä on vanha pelibrändi, jonka vanhat pelaajat muistavat mutta uudemmat eivät välttämättä lainkaan. Samalla Micro Machines v4 on hyvin erilainen peli verrattuna siihen mitä markkinoilta nyt löytyy.\n– Rallipelit ovat kehittyneet jatkuvasti realistisempaan ja valtavampaan suuntaan, kun tämä on puolestaan hauska, pieni moninpeli, jonka aiemmat osat olivat aikanaan valtavan suosittuja. Mutta Micro Machinesin muistavat tuntuvat olevan innoissaan, ja lisäksi meillä on kokonainen uusi sukupolvi pelaajia, joille koko pelikonsepti tuntuu aivan uudelta. Heidän näkökulmastaan me teemme tässä jotain tyystin uudenlaista.\nTekijä: Supersonic Software\nTulossa: pc, PlayStation 2, Nintendo DS, PSP\nPelin kotisivu: Micro Machines v4\nMitenkäs tämä liittyy aiheeseen? Ei muuten mitenkään, mutta piti ottaa talteen esimerkkinä Codemastersin toimiston seinältä löytyvistä hauskoista yksityiskohdista. Asiayhteyden tajuaminen vaatii brittiläisten urheilulajien ja Codemastersin pelisarjojen tuntemista.\nUbisoft sulkee verkkotuen koko joukolta pelejä, mukana myös viime vuoden julkaisu


Sairaan rakas elämä: toukokuuta 2022\nOlipa intensiivinen viikonloppu\nOsallistuimme häihin Seinäjoella, seurasimme Sibelius-viulukilpailuja ja minä seurasin myös jääkiekkoa.\nAjoimme perjantaina Seinäjoelle ja asetuimme hotelli Sorsanpesään, joka sijaitsee Törnävän kaupunginosassa.\nHotelli on rakennettu viehättävään paikkaan, koska sen vieressä virtaa Friskinlammi. Joelta se näyttää, nimestään huolimatta. Pieni koskentapainenkin siinä on. Hotellin tuntumassa on kuin pieni pilkahdus erämaata urbaanissa ympäristössä.\nKun olimme saapuneet hotelliin, vaimoni huomasi, että tumma pukuni (sekä valkoinen paita ja kravatti) olivat jääneet kotiin. Setti roikkui henkarissa koti-ovemme luona odottamassa lähtöä, mutta siihen se jäi.\nSuuntasimme lauantaiaamuna paikalliseen Dressmaniin ja siellä ongelmamme ratkesi. Minulla oli kotona kaksi mustaa pukua, joten päädyin nyt siniseen. Ostin myös kokonaisuuteen sopivan paidan, kravatin ja taskuliinan. Puku oli sopivasti alennuksessa. Vahinko oli aika kohtuullinen. Oli sitäpaitsi piristävää ostaa uutta.\nSisarentyttäreni ja hänen sulhasensa vihittiin Törnävän kirkossa, joka on hieman muumitalomaisen näköinen. Tämä saattaa johtua siitä, että rakennus on ollut alunperin ruutitehtaan ruutivarasto ja siitä muokattiin myöhemmin kirkko. Noihin aikoihin ei Tove Jansson ollut edes syntynyt.\nPalasimme hääjuhlasta hotelliin ja kotiin ajoimme vasta sunnuntaina.\nLähtiessämme tutkailimme läheistä maakuntamuseoaluetta ja pyörähdimme myös keskemmällä kaupunkia.\nKartanon nimi juontuu Tyrnävän ruotsinkielisestä nimestä. Kartanon eräässä vaiheessa omistanut hovioikeudenasessori Konstantin Törnudd oli syntynyt kyseisessä kunnassa.\nLakeuden Risti on Alvar Aallon käsialaa.\nLähellä taitaa olla muutakin saman miehen suunnittelemaa.\nSeinäjoki on lakeudella. Kaupunki toteaa sivuillaan vaatimattomasti, että "Seinäjoki on avaruuden pääkaupunki". Aika napsakasti sanottu. Sopivasti itseironiaa (?).\nSitten tien päälle: Seinäjoki-Jalasjärvi-Parkano-Ikaalinen-Sastamala-Oripää-Turku.\nPyhäiltana oli tarjolla kahta kivaa, viulunsoittoa ja lätkää. Kaksi jälkimmäistä konserttia meni jääkiekon kanssa päällekkäin. Ratkaisin ongelman siten, että jääkiekko näkyi hiljaisena läppäriltä ja musiikkia kuuntelin kuulokkeilla kännykän kautta.\nLähettänyt Heikki Honkala klo 15.33 Ei kommentteja:\nMiksi juuri nuo loppukilpailuun?\nSibelius-viulukilpailun välierätuomiot on nyt jaettu. Loppukilpailuun pääsivät:\nDiana Adamyan, Armenia\nYesong Sophie Lee, Yhdysvallat\nNathan Meltsner, Yhdysvallat\nGeorgii Moroz, Ukraina\nDmitrii Udovychenko, Ukraina\nInmo Yang, Etelä-Korea\nTuomariston tähtikaartivalinta tuntui väkivaltaiselta. Miksi juuri nuo, kun oli niin monta hyvää.\nYesong Sophie Leetä pidin todella hyvänä ja olen tyytyväinen, että hänen nimensä on listalla. Kaksi ukrainalaista yhä mukana ihmetyttää. Morozin tiesin jo hyväksi, mutta kun katsoin näiden valittujen esityksiä vielä, vakuutuin, että Udovychenkokin on hyvä. Sympatiapisteitä ei ehkä jaettu.\nKun on seurannut useita soittajia, tahtovat aiemmat esitykset unohtua ja viimeksi nähdyt korostua. On vaikea saada yksilöittäin vertailevaa kokonaiskuvaa viulistikaartista.\nOlen oppinut seuraamalla näitä kisoja. Loppukilpailuvalinta on tuonut seuraavanlaisia asioita mieleen. Menestyäkseen muusikon on hallittava soittimensa täydellisesti. Kun ei tarvitse pinnistellä, voi keskittyä tulkintaan.\nAinakin parilla viulistilla on ollut hyvin voimallinen ote. Se on ollut vaikuttavaa, mutta sillä ei näytä portti jatkoon aukeavan. Voi tosin olla, että näissä osin myrskyisissä esityksissä on soitto päässyt puuroutumaan. Taito ei ole riittänyt. Jokaisen sävelen on erotuttava jäsentyneesti.\nMenestyjät osaavat soittaa myös pianissimot ja nekin herkästi tulkiten. Volyymiskaalan on syytä olla muutenkin runsas.\nSoinnin laatu on taviskuulijalle vaikea asia arvioida. Ehkä se on muun muassa sitä, että viulu ei rahise alasävelissä. Korkeissa sävelissä lienee kuulaus tärkeää.\nViulun laadukkuudella on varmasti merkitystä. Miten tuomaristo pystyy ottamaan tämän huomioon?\nNathan Meltserillä on käytössään Stradivarius. Kelpaa sillä soitella.\nTuomariston valinnat ovat varmasti hyvin perustellut.\nMiten viulisteja muka voi panna paremmuusjärjestykseen?\nKuva Baohm Pixabaystä\nKahdeksastatoista välieräsoittajasta tuomariston pitäisi valita kuusi loppukilpailuun. On siinä valitsemista upeista muusikoista.\nOnko kilpailijoille annettu jotkin kriteerit, joita arvioinnissa sovelletaan? Tiedä häntä.\nJos yhden viulistin soitto kuulostaa rouhean miehekkäältä ja toisen hienostuneen huolelliselta, kumpi on parempaa?\nJoidenkin alasävelten soitto kuulostaa paikoin raastavalta. Johtuuko se huonosta viulusta, taitamattomasta soittajasta vai onko se tehokeino?\nMiksi yksi tulkinta olisi parempi kuin toinen?\nAio Saiton Bachin soitto välierässä hivelee sieluani. Johtuuko se siitä, että olen uskovainen, vai siitä, että viulisti osaa tuoda esiin musiikin mahdollisen hengellisen ulottuvuuden. Saito on japanilainen ja tuskin tuntee kristinuskon mielenmaisemaa. Vai onko kyse vain kyvystä tulkita musiikin universaalia substanssia?\nTuomariston jäsenet ovat varmasti syvästi asiantuntevia. He osaavat varmasti punnita kunkin teknisen soittotaidon. Ovatko muut asiat mielipiteitä? Jos ovat, miten niitä arvotetaan?\nSamat muusikot saattavat menestyä useissa kilpailuissa. En tiedä kuinka yleistä se on, mutta jos on, täytyy tässä kilpailuinstituutiossa jotakin toimivaa olla.\nOnneksi en kuulu juryyn.\nLähettänyt Heikki Honkala klo 16.43 Ei kommentteja:\nVoiko täydellistä viulistia olla?\nSibelius-viulukilpailujen välieristä on puolet soitettu. Lavalla on ollut yhdeksän viulistia.\nTässä joitakin poimintoja. En ole edes amatööri, mutta laitan joitakin kommentteja soittajista.\nTänään aamulla esiintyi amerikkalainen Karisa Chiu. Hän on minusta teknisesti täydellinen soittaja. Tämän lisäksi hänen soittonsa on äärettömän kaunista. Hänen taiteensa on kaukana mekaanisesta. Se on täyttä musiikkia. Tästä pääset kuuntelemaan kolmatta erää, jonka Chiu aloittaa.\nEilisaamuna esiintyi toinen lähes täydellinen muusikko, kiinalainen Qingzhu Weng. Hän soittaa kuin ajaisi pyörää. Niin helpolta se näyttää. Tuntuu ettei hänen tarvitse juurikaan ponnistella. Hän soittaa kauniisti, mutta minun subjektiivisien aistieni mukaan hän ei yllä tulkinnassa Chiun tasolle, vaikka soittaa teknisesti täydellisesti. Ei tee mitään turhaa. Voi olla, että mielikuvani johtuu hänen tyynestä olemuksestaan. Tosin Chiu soittaa yhtä tyynen varmasti. Tästä pääset ensimmäiseen välierään, jossa Weng soittaa kolmantena eli viimeisenä.\nJapanilainen Minami Yoshida sai aikaan jotakin hyvin erityistä. Hän vei minut myrskynsilmään. Hän soitti niin karhean voimallisen vaikuttavasti, että tunsin lopulta olevani kuin vereslihalla. Jos hän ei pääse jatkoon, minä en ymmärrä mistään mitään. Tästä pääset elämysmatkalle toiseen erään, jossa Yoshida soittaa keskimmäisenä.\nIstun kahvilassa Raisiossa kauppakeskus Myllyssä. Odottelen vaimoa ostoskierrokselta.\nNeljäs välierä on jo alkanut. Ei kun kuuntelemaan. Ei tästä varmaan liikaa häiriötä tule.\nLähettänyt Heikki Honkala klo 17.10 Ei kommentteja:\nTänään oli eläkeläisittäin varhainen herätys, kun piti joutua matkalle. Lähdimme mukamas kohtuullisen hyvissä ajoin, mutta viime minuuteilla selvisin Uudenkaupungin Tyksin röntgen-osastolle.\nLääkäri tutki pattiani ultraäänilaitteella. Hänen mielestään pattini näytti rasvapatilta vai miksi hän sitä nyt nimittikään. Ei siis hätää.\nHematologi soittaa minulle ensi perjantaina. Häneltä varmaan kuulen, pitääkö vielä varmistaa jotakin.\nPyöriskelimme sitten jonkin aikaa nuuskimassa Ukin näkymiä. Tässä kuvasatoa:\nTaustalla näkyvä sininen talo on Bonk-museo.\nUusikaupunki on nimestään huolimatta Suomen 2. vanhin kaupunki (perustettu 1617).\nKaupunkikuva on puutalovaltainen.\nYllä Bonk-talo, joka ei ollut auki. Kuvataiteilija Alvar Gullichsen on luonut kuvitteellisen yhtiön, joka on muka kehittänyt laitteita, joita Gullichsen on sitten valmistanut. Ne eivät toimi. Alla kaksi esimerkkiä museon pihalta. Täällä voit tutustua Gullichenin taiteelliseen tuotantoon, jonka joukossa Bonk on vain yksi teema.\nYksi Bonk-teos löytyy joen varrelta.\nTurkulaisille tuttu Posankka on myös Gullichsenin käsialaa,\nLähettänyt Heikki Honkala klo 17.59 2 kommenttia:\nLätkää ja viulumusiikkia\nNyt on mukavaa seurattavaa, kun on lätkän MM-kisat ja Sibelius-viulukilpailut. Lunastin eilen C-Moren ja pääsin Suomen ja Ruotsin matsin ensimmäisen erän lopussa kyytiin. Oli se taas jännittävää. En tiedä, viitsinkö katsoa Suomen otteluita Iso-Britanniaa ja Itävaltaa vastaan.\nOlen seurannut tänään Sibelius-kisan alkueriä. En kaikkia, mutta kuitenkin. Innostuin, kun huomasin miten valtavan hyviä kilpailijat ovat. Nuoria ihmisiä ja sellaisia virtuooseja monet. Hyvin pitänee osata, että edes pääsee mukaan.\nJoidenkin soitto kuulostaa kauniimmalta kuin toisten. Voiko syy olla taidossa vai viulun laadussa? Vaikka en todellakaan ole professionaali, erotan, että jotkut osaavat tulkita paremmin kuin toiset.\nKuinkahan paljon ulkomusiikilliset tekijät vaikuttavat elämykseen? Jos yksi soittaa kuin leikiten ja toisen kasvot kertovat ponnisteluista, kumpi tuottaa paremman elämyksen, jos soitto kuulostaa samalta? Entä jos yksi soittaa viileän tyynesti ja toinen näkyvästi eläytyen? Pystyvätkö tuomarit arvioimaan steriilisti vain musiikkia? Pitääkö heidän?\nLähettänyt Heikki Honkala klo 21.34 Ei kommentteja:\nHematologi soitti tänään\nKuva falco Pixabaystä\nHän kuunteli pattimurheeni ja ehdotti ultraäänitutkimusta. Sellaiseen siis.\nMyöhemmin hoitaja tai sihteeri soitti ja kertoi, että Turussa ei ole vapaita aikoja lähiviikkoina. Hän kysyi sitten, että kävisikö Uusikaupunki. Sinne pääsisi perjantaina. Toki sitten sinne.\nKun olin aikoinaan sairastunut imusolmukesyöpään, jota tosin ei vielä tiedetty, työterveyslääkäri lähetti minut ensimmäiseksi ultraäänitutkimukseen. Aika saatiin seuraavalle päivälle. Operaation jälkeen tapasin eri lääkärin. Tilanne oli epätavallinen sikäli, että olimme lähdössä seuraavana päivänä viikoksi Roomaan. Lääkäri mietti, voisinko päästä vielä samana päivänä urologia tapaamaan. Hän sitten keksi, että hänellä on opiskelukaveri Husissa muistaakseni urologian osastolla. Hän soitti ja heti tärppäsi. Saimme ohjeet, että Roomaan voidaan lähteä, mutta sitten leikataan.\nNiin kävikin. Poistettu kivekseni lähti patologin tutkittavaksi ja diagnoosi selvisi aikanaan.\nYlihuomenna teemme siis retken Uuteenkaupunkiin. Matkaa on 70-80 kilometriä. Tutkimus alkaa klo 9.40. Samalla voisimme tutkailla kaupunkia.\nMitähän tästä seuraa.\nLähettänyt Heikki Honkala klo 20.21 Ei kommentteja:\nTunnisteet: lymfooma, Syöpä\nMaalaus kuin karkkipussi\nTein sitten tällaisen. Teoksessa on 77 abstraktia miniatyyrimaalausta. Tätä voi katsella pitkään. Teosta voi käyttää vaikka pieniin mielentyynnyttelyhetkiin.\nToivottavasti iloiset värit saavat katsojan hyvälle tuulelle. Jostakin syystä ne vaikuttavat jopa humoristisilta.\nTämä on karkkipussi, josta voi maistella eri laatuja, tosin kaikki ovat yksilöitä.\nKuvista voi aistia miten kukin väriyhdistelmä soi ja millaista liikettä niissä voi kokea.\nTekemiseen on käytetty öljy- ja kuivapastelleja, guassi- ja vesivärejä sekä Luminance-kyniä.\nLähettänyt Heikki Honkala klo 17.54 1 kommentti:\nKävin eilen tapaamassa lääkäriä Pihlajalinnassa. Eipä tällaisesta tapauksesta tietenkään ihmeitä tullut ilmi pelkässä tapaamisessa. Patti siellä on. Lääkäri laittoi minulle lähetteen Tyksiin kiireellisenä.\nHän kysyi, onko minulla mahdollisuus soittaa sairaalaan. Onhan minulla lupa olla yhteydessä hematologian poliklinikkaan, jossa olen seurannassa. Lupasin soittaa.\nHemapolin hoitaja totesi, että lähete on tullut ja että he ottavat kantaa asiaan. Saoittavat tai saan postia.\nOn varmaan todennäköistä, että möykkyni on hyvälaatuinen, mutta hyvä että pääsin prosessissa eteenpäin, jotta asia saadaan selvitetyksi.\n"Hyvinkin voi käydä."\nLähettänyt Heikki Honkala klo 11.09 2 kommenttia:\nTunnisteet: lymfooma, Sairaala, Syöpä\nKuva Tumisu, please consider ☕ Thank you! 🤗 Pixabaystä\nToimin kuten eilen neuvottiin. Soitin terveyskeskuksen ajanvaraukseen vähän kahdeksan jälkeen. Linja jäi toistamaan ehdotusta soittopyynnön jättämisestä. Painoin ykköstä, millä homma hoidetaan.\nMinulle soitettiin aamupäivän aikana. Minun ei tarvinnut kertoa asiaani, koska eiliseltä oli muistiinpano järjestelmässä. Päivälle ei ollut enää vapaita aikoja. Minua kehotettiin yrittämään huomisaamuna uudestaan. Omalääkärille pääsisi vasta ensi viikolla.\nKysyin kannattaisiko mennä päivystykseen. Sitä ei suositeltu.\nEntä jos huomenna käy samoin? Asia siirtyy ensi viikolle. Toivoisin saavani ihonalaisesta möykystäni pian selvyyden. Jaetaanko saman päivän aikoja varmasti soittojärjestyksessä?\nHuomenna olisi soitettava tasan kahdeksalta jolloin palvelu avautuu.\nYritän varata ajan yksityiselle.\nTuleeko kolmas syöpäkierros?\nKuva Clker-Free-Vector-Images Pixabaystä\nTaidan olla hedelmällinen alusta. Minulla on ollut kaksi syöpää - lymfooma ja leukemia. Sormeni ovat sattumalta osuneet lantion vasemman puoleiseen osaan ja tunnistaneet siellä patin, tai oikeastaan möykyn, joka on ihon alla. Se on kova.\nLymfoomani pesi aikoinaan toisessa kiveksessä ja oli ehtinyt myös kehittää etäpesäkkeen (tai -pesäkkeitä) jonnekin vatsaontelon taakse. Onneksi sytostaatit purivat.\nOlisiko lymfooma uusiutunut? Tuleeko kolmas syöpäkierros? Toivottavasti möykky on hyvälaatuinen.\nSoitin terveyskeskuksen ajanvaraukseen kymmenen tienoissa. Hoitaja tuntui pitävän asiaa aika kiireellisenä. Hän ei voinut enää antaa aikaa tälle päivälle, mutta teki merkinnän rekisteriin ja kehotti minua soittamaan huomenna kahdeksan aikaan. Ilmeisesti voisin tällä järjestelyllä päästä jo huomenna tapaamaan lääkäriä.\nMaalausaikomuksen toteutus on jatkunut\nKerroin aikaisemmin ruututeoksesta (Maalausaikomus alkoi toteutua), jota maalasin akryyliväreillä.\nOlin ajatellut jatkaa työtä jotenkin ryhdistämällä aika vapaalla otteella maalaamiani neliöitä. Kurssiohjaajani tuntui arvostavan rentoa meininkiäni. Jatkoin rentoilua. Työstin neliöitä eteenpäin kuin yksittäisinä maalauksina.\nTeoksesta tuli tällainen:\nTeos on tavallaan liian kaunis kuvatakseen Ukrainan tilannetta.\nVoi olla, että jatkan vielä tussilla saadakseni teokseen piinallista tunnetta.\nLähettänyt Heikki Honkala klo 18.51 Ei kommentteja:\nTunnisteet: Maalaaminen, Ukraina\nKehittelin neliöteemaa eteenpäin. Otin pohjaksi pojantyttäreni piirustuksen, jonka väreistä pidän kovasti. Sovelsin toki.\nTein teoksen mustalle paperille. Tällaista kutsutaan negatiiviseksi maalaamiseksi. Taustan voi toki maalata mustaksi itsekin. Tällainen idea oli pullahtanut mieleeni, tehdä värineliöitä mustalle. Ehkä vähän keinotekoisesti liitin tämänkin Ukrainan tilanteeseen. Voidaan ajatella, että värit kuvaavat elämää Ukrainassa sellaisena kuin se olisi normaalioloissa. Musta symbolisoi Venäjän yritystä tukahduttaa ukrainalaisten elämää. Myös kaita muoto viittaa samaan asiaan.\nTarkoitukseni oli harmonisoida väriskaalaa siten, että en ota punaisia mukaan. Värikokemus riippuu kuitenkin siitä, mitä värejä on tietyn värin ympärillä (Albersin väriteoria). Kävi niin, että tietty ruskea näyttää tässä ympäristössä punaiselta. Vaalea harmaa puolestaan näyttää tässä taustassa valkoiselta.\nTukahdutusideaa voisi soveltaa myös tekemällä neliöistä vielä pienempiä.\nTällaisessa teoksessa on paljon katsomista, jos on nauttii väreistä. Taulusta voi tarkastella esimerkiksi miten vierekkäin tai päällekkäin olevat neljä väriä missäkin kohtaa teosta sointuvat. Ehkäpä tällaista voisi käyttää jopa rentoutumiseen.\nKäytin tämän tekemiseen vanhaa maalarinteippikikkaa. Värit ovat pääasiassa öljypastelleja.\nLähettänyt Heikki Honkala klo 17.19 Ei kommentteja:\nRequiem for Ukraine, Kristallivirta ja Laulu Djneprille\nHesarissa on tänään juttu viulisti Lisa Batiashvilista (Georgialaissyntyinen viulistitähti Lisa Batiashvili ei suostu esiintymään Valeri Gergijevin kanssa: "Ei voi enää sanoa, että hän on 'vain' muusikko", voi olla maksumuurin takana)\nArtikkelissa kerrotaan Batiashvilin tilanneen Krimin miehityksen jälkeen georgialaiselta säveltäjä Igor Lobotalta teoksen Requem for Ukraine sooloviululle. Requem eli sielunmessu tarkoittaa katolista jumalanpalvelusta, "jossa rukoillaan edesmenneiden puolesta". Teos on omistettu Ukrainan konfliktin 2014 uhreille.\nBatiashvilin oma kansa on kokenut - ei kovinkaan kauan sitten - miltä tuntuu olla sodassa Venäjää vastaan (Georgian sota 2008).\nTässä Requem for Ukraine Lisa Batiashvilin esittämänä:\nHeti teoksen alussa huomaa, että tämähän on tuttu teema. Sehän on Kristallivirta - hengellinen laulu.\nTässä Kristallivirta Pasi Kauniston esittämänä:\nNo mistä tällainen yhteys? Nettiä penkomalla selviää, että Kristallivirran melodia perustuu ukrainalaiseen kansansävelmään Laulu Dnjeprille. Sanat ovat ukrainalaisen taiteilija ja kirjailija Taras Ševtšenkon (1814-1861). Kristallivirtaan on tekstin laatinut Helli Kaikkonen, joka oli kristillinen runoilija ja kirjailija. Liekö idea taivasnäkyisestä kristallisesta virrasta peräisin juuri Dnjepr-joesta. Hänen runoistaan on helluntailainen Ristin Voitto julkaissut kokoelman samalla nimellä Kristallivirta.\nLaulu Dnjeprille on hyvin kaihoisa laulu. Ollaan kai muuttamassa muualle ja luodaan viimeinen katsahdus kyseiselle joelle. Tässä laulu Matti Salmisen tulkitsemana:\nRequiem for Ukrainen traagiikka on taas ajankohtaista. Ukrainalaisten suru on suunnaton. Moni joutuu evakkoon, joko vapaaehtoisesti tai venäläisten pakottamana. Laulu Dnjeprille kuvaa ehkä evakkojen tunteita vain surun osalta.\nLähettänyt Heikki Honkala klo 15.21 Ei kommentteja:\nTunnisteet: Essee, Musiikki, Ukraina\nErilainen kevät 2016\nKuusi vuotta sitten minulla oli jännittävä kevät. Sairastin leukemiaa, ja minun oli määrä saada kantasolusiirre. Olin jo Meilahden Kolmiosairaalassa eristysosastolla. Minun piti jäädä sisään, mutta minulla oli jokin lähes tunnistamaton oire. Tällaisessa operaatiossa sellaista ei saa olla. Tilanteessa piti toimia varman päälle. Palasin kotiin.\nPalasin myös kantasolusiirrejonoon odottamaan, josko jonkun muunkin operaatio peruuntuisi.\nTestaustulos osoitti jälkikäteen, että operaation siirtämispäätös oli oikea.\nMiten viulisteja muka voi panna paremmuusjärjestyk...\nRequiem for Ukraine, Kristallivirta ja Laulu Djnep...


TUULIAN TARINOITA: Puerto de la Cruzin sateenvarjot\nTerveisiä Puerto de la Cruzista. On tavattu täällä asuvia ystäviämme ja kierrelty vuorten rinteitten pikkukaupungeissa ja kylissä. Säät ovat suosineet paitsi nyt kahtena viimeisenä päivänä; saarella on ollut myrskyvaroitus päällä. Myrsky on kuitenkin koetellut enemmän Teneriffan eteläosaa, täällä pohjoisessa on satanut rankasti ja tuullut, vuoret ovat kuitenkin suojanneet pahimmalta. Mitä nyt minulla kolme sateenvarjoa on rikkoontunut.\nTässä kuvasatoa aurinkoisemmista päivistä ja tuttavallisesti, Puerton kaupungista. Kukkien reunustamat portaat vievät hotellista merivesialtaille.\nMainiot kuntoilumahdollisuudet hotellimme vieressä, Teidekin siintää taustalla.\nTaoron kaunis puisto:\nEn tiedä, onko tarua vai totta, mutta Taoron puiston lammissa pitäisi asustaa mustan joutsenen :) Harmikseni, en lintua löytänyt.\nJa vanhalle satama-alueelle:\nMustat laavarannat kivineen ja kallioineen ja turkoosi meri, kiehtovaa. Ja löysinpähän ainakin valkoisen kahlaajalinnun.\nPuerton vanha satama on nykyään pieni ja hiljainen, vaan tunnelmallinen. Ilta jo hämärtyy.\nNäihin kuviin ja tunnelmiin, retki jatkuu. Hyvää joulunodotusta!\nIhania kuvia. Vähän toisenlaisia tulisi tänään täällä. Viime öinen myrsky kaatoi taas puita ja lennätti oksia pitkin ja poikin.\n13. joulukuuta 2013 klo 5.00\nVoi miten mahdottoman ihania kuvia! Ja oli aivan ihanaa nähdä aurinkoa ja vihreää. Ihanaa matkaa ja rentoutukaa ja nauttikaa. Lupaa tuoda pussissa vähän aurinkoa myös tänne =).\n13. joulukuuta 2013 klo 10.54\nHei CurryKaneli ja Katinka! Taidankin jäädä tänne, kun myrskykin tuli Suomeen. No, ei vaiskaan, kohta palaan ja aktivoidun tällekin rintamalle... kuvia olen ainakin ottanut rutkasti, lienee tuttua teille :) Kiitos teille ja kirjoittamisiin!\n13. joulukuuta 2013 klo 16.19


Suolainen pähkinäsuklaa | Viherrys\nmennessä Noira | heinä 6, 2011 | Herkut, Kaikki reseptit, Karppausreseptit, Paleoreseptit, Raw-reseptit, Vegereseptit | 0 Kommenttia\nInnostuin pitkästä aikaa väsäilemään raakasuklaata. Oikeastaan innostus lähti siitä valitettavasta seikasta, ettei kotona ollut juuri mitään syötävää ja kaupat olivat kiinni, mutta kaapista löytyi suklaa-ainekset. Kun teki mieli suolaista ja jonkin verran täyttävää huikopalaa, päätin antaa suklaassani reilusti tilaa suolan lisäksi pähkinöille. Makuelämys lipsahti siis puolivahingossa Snickers-patukan kaltaiseksi, joskaan sokeri ei dominoinut tässä herkussa (koska sitä ei edes päästetty sekaan!). Myös tahini eli seesaminsiementahna osoittautui tässä yhteydessä voittajavalinnaksi.\n2 rkl tahinia (Urtekramin)\nSulata ensin kookosöljy vesihauteessa (jollei helle ole sulattanut sitä jo valmiiksi). Lisää ainekset listan järjestyksessä. Sekoita jauheet hyvin ennen tahinia ja sekoita hyvin tahini-tahnan lisäyksen jälkeenkin. Lisää mausteet ja tarkista maku. Ole varovainen suolan kanssa, tahini kun itsessään on jo suolaista. Sattumia tässä suklaassa saa olla reippaasti, joten voit viskoa pähkinöitä ja vaikka siemeniäkin sekaan vähän isommalla kädellä. Pistä valmis seos jäähtymään jääkaappiin tunniksi ja nautiskele sitten.\nItse käytin pelkästään yhtä kulhoa koko prosessissa, ja pidin sen vesihauteessa aineiden lisäilyn ajan. Tällöin sekoittaminen on hieman helpompaa, ja muistaakseni luin joskus joltain suklaagurulta, että superjauheet ja mausteet tykkäävät muutenkin muhia lämpimässä kookosöljyssä. Koska tämä suklaa ei sisällä kaakaovoita, pystyy suklaata lohkomaan helposti irti syvästäkin kulhosta. Tosin siinä massan jähmettyminen kestää jonkin verran pidempään kuin laakealla alustalla.\nMakeus tähän suklaaseen tulee noista mystisistä aineista, jotka ovat nimeltään lucuma, mesquite ja carob. Kaksi ensimmäistä ovat jossain määrin toffeenmakuisia jauheita eksoottisista kasveista (hedelmä ja joku pavunkaltainen) ja viimeinen johanneksenleipäpuujauhetta, jota käytetään toisinaan korvaamaan kaakaota. Kaakaojauhetta sisältävissä resepteissäni käytän usein yhtä paljon sekä raakakaakaota että carobia, sillä ensimmäinen sisältää runsaasti magnesiumia ja jälkimmäinen kalsiumia, joten ne tasapainottavat toisiaan mukavasti.\nReseptissä mainitaan myös hyvä suola, joka on siis jotain muuta kuin sitä halvinta ja valkoisinta mitä kaupasta löytyy. Minun keittiössäni asustelee Urtekramin merisuola, Celtic Sea Salt ja ruususuola, ja voin suositella näistä mitä tahansa.\nKoska nämä suklaa-ainekset eivät vielä ihan jokaisen kotitalouden perustarvikkeita ole, kannattaa etsiminen aloittaa vaikkapa lähimmästä Ruohonjuuresta, Lifesta tai rapakon takaa iHerbista (josta ekasta tilauksesta saat alea koodillani KOR778).


Jyväskylän kaupunki » Uutisarkisto » Jyväskylän kaupunginhallituksen päätöksiä 16.4.2018\nKeskustavisio 2030 on linjaus, jossa määritellään suuntaviivat keskustan kehittämiseen laaja-alaisesti huomioiden täydennysrakentaminen, kaupunkirakenteen kehittäminen sekä yritys-, tapahtuma- ja kulttuuritoiminnan kehittäminen. Keskustavisio ohjaa keskusta-alueen säilymistä elinvoimaisena erikoiskaupan keskuksena ja yritysten sijoittautumispaikkana. Keskustan pitkäjänteinen kehittäminen koostuu monista yksittäisistä hankkeista ja kokonaisnäkemyksen avulla eri tahojen kehittämistyössä yhteinen tavoite on sama eli elinvoimainen ja viihtyisä kaupunkikeskusta.\nJyväskylän keskustavisio 2030 pääteemat:\nKeskustan vetovoimaa vahvistetaan lisäämällä asukasmäärää. Tavoitteena on kaksinkertaistaa Kehä Vihreän sisällä (Harju-Puistola-Lutakko-ydinkeskusta-Seminaarinmäki) olevan keskusta-alueen asukkaiden määrä. Lisääntyvä keskusta-asuminen ja ajanvietto edellyttävät keskustan hyvää saavutettavuutta kaikilla liikkumismuodoilla.\nKaupunginhallitus hyväksyi kaupunginjohtajan muutetun esityksen:\nKeskustavision esitysdioista poistettiin tekstit: Tavoitteena on kokonaispysäköintipaikkojen (8000 ap) lisäys vain 0…30% asukasmäärän kaksinkertaistuessa, Pihapaikat poistuvat, pysäköintilaitosten paikat kasvavat ja Parempi muuntojoustavuus tulevaisuudessa.\nKaupunginhallitus päätti esittää kaupunginvaltuustolle, että se hyväksyy Jyväskylän keskustavision 2030.\nSisäinen valvonta ja riskienhallinta Jyväskylän kaupunkiorganisaatiossa -ohjeen hyväksyminen\nOhjeen sisältö ja rakenne on päivitetty kokonaisvaltaisesti ja sisältöä ja esitystapaa on pyritty selkeyttämään ja havainnollistamaan. Lisäksi on pyritty välttämään päällekkäisyyksiä eri sääntöjen ja ohjeiden välillä. Ohje korvaa 9.12.2013 kaupunginhallituksen hyväksymän Jyväskylän kaupungin ja kaupunkikonsernin sisäisen valvonnan ja riskienhallinnan yleisohjeen.\nKaupunginhallitus hyväksyi ohjeen sisäinen valvonta ja riskienhallinta Jyväskylän kaupunkiorganisaatiossa. Ohje tulee voimaan kaupunginhallituksen hyväksynnällä välittömästi ja se korvaa 9.12.2013 annetun Jyväskylän kaupungin ja kaupunkikonsernin sisäisen valvonnan ja riskienhallinnan yleisohjeen.\nKaupunginhallitus edellyttää, että ohje käsitellään toimialojen johtoryhmissä ja liikelaitosten johtokunnissa. Esimiesten on varmistettava, että henkilöstö on tietoinen sisäisen valvonnan ja riskienhallinnan ohjeen keskeisestä sisällöstä ja sitoutuu noudattamaan sitä.\nKaupunginhallitus valtuutti kaupunginjohtajan hyväksymään jatkossa sellaiset vähäiset korjaukset ohjeeseen, jotka ovat tarpeellisia sen ajan tasalla pitämiseksi.\nRuotsinkielisen yhtenäiskoulun perustaminen\nKaupunginhallitus päätti ehdottaa kaupunginvaltuustolle, että hallinnollisena ja teknisenä ratkaisuna perustetaan Kuokkalan yhtenäiskoulun yhteyteen 1.8.2018 alkaen ruotsinkielinen yhtenäiskoulu, jonka nimestä päätetään kevään 2018 aikana.\nJyväskylässä on järjestetty ruotsinkielistä perusopetusta vuodesta 2003. Opetusta annetaan Kuokkalan yhtenäiskoulussa vuosiluokilla 1-9. Sivistyslautakunta on 30.3.2016 kokouksessaan hyväksynyt Ruotsinkielisen opinpolun kehittämissuunnitelman vuosille 2016-2020 Jyväskylässä. Päätöksen mukaan ruotsinkielinen varhaiskasvatus, esiopetus ja perusopetus järjestetään\nkunnallisena palveluna Kuokkalan alueella.\nPerusteet ruotsinkielisen esiopetuksen ja perusopetuksen järjestämiseen tulevat perusopetuslaista. Kunta, jossa on sekä suomen- että ruotsinkielisiä asukkaita, on velvollinen järjestämään perusopetuksen ja esiopetuksen erikseen kumpaakin kieliryhmää varten. Koulun opetuskieli ja muualla kuin koulussa järjestettävässä opetuksessa käytettävä kieli on joko suomi tai ruotsi.\nJotta Kuokkalan yhtenäiskoulussa ruotsinkielellä perusopetusta suorittavat, ruotsia äidinkielenään puhuvat oppilaat voisivat jatkossa opiskella ruotsin kieli ja kirjallisuus –oppimäärää sekä suomea A1-oppimääränä, tulee opetusta antaa ruotsinkielisessä peruskoulussa. Tämän koulun opetussuunnitelman on oltava ruotsinkielinen.\nSavulahden päiväkoti-koulun perustaminen\nSavulahden päiväkoti-koulu tulee palvelemaan uudella Savulahden alueella ja varhaiskasvatuksen osalta laajemminkin Palokan alueella asuvia perheitä. Koulun osalta oppilaita ohjataan uuteen päiväkoti-kouluun Savulahden lisäksi Haukkalan Palokan puoleiselta alueelta, Ruokkeentien varresta ja osin Nuutti - Elovainion alueelta. Läntisen Palokan oppilaaksiotto tarkentuu ennen päiväkotikoulun valmistumista. Päiväkoti-koulu on suunniteltu käyttöön otettavaksi syksyllä 2019.\nKaupunginhallitus päätti ehdottaa kaupunginvaltuustolle, että Savulahden päiväkotikoulu perustetaan.\nEducation Facilities Oy:n lainan takaaminen (Mankolan koulu)\nLänsi-Palokan alueelle tarvitaan uutta koulutilaa noin 400 lapselle. Mankolan yhtenäiskoulu on Länsi-Palokan alueen ainoa yläkoulu, minkä lisäksi se toimii ja sen tulisi toimia jatkossakin lähikouluna alakouluikäisille. Mankolan koulua on suunniteltu laajennettavaksi noin 200 lisäoppilaspaikalla sekä tarvittavilla laajennuksilla mm. ruokala- ja liikuntatiloihin. Education Facilities Oy (EF) omistaa Mankolan rakennukset, jolloin tarvittava lisäinvestointi on myös perusteltua tehdä EF:n toimesta.\n- kaupunki antaa omavelkaisen takauksen Education Facilities Oy:lle, jonka investointihanke perusopetuksen kiinteistön laajentamiseksi kaupungin opetustoimen tarpeisiin palvelee kunnan lakisääteisiä tehtäviä kunnan toimialaan kuuluvana toimintana\n- omavelkainen takaus menee enintään 5 647 000 euron lainan pääoman ja korkojen sekä mahdollisten viivästysseuraamusten ja perimiskulujen takaisinmaksamisen vakuudeksi 26 vuodeksi\n- takauksen vakuudeksi Education Facilities Oy:n edellytetään panttaavan kohteen ensisijaiset panttikirjat kaupungille summaltaan 130 prosenttia takauksen määrästä.\nEducation Facilities Oy:n (EF) lainan takaaminen (Musiikkikampus)\nTällä hetkellä EF omistaa Pitkäkadulla kaksi kiinteistöä, Pitkäkatu 19-22 ja Pitkäkatu 18, joista ensimmäisessä Pitkäkatu 19 toimii Kuntayhtymän Gradian ns. sähköisen musiikin opetustilat. Rakennus on elinkaarensa päässä ja huonokuntoinen. Sen korjausaste on lähes 100 %, eikä sen peruskorjaaminen näin ollen ole enää perusteltua.\nEF:n omistamissa tiloissa toimivan Musiikkikampuksen toimintaa on selvitysten perusteella (sekä taloudellisesti että opetuksen monipuolistamisen kannalta) todettu järkeväksi kehittää siten, että Musiikkikampuksen toiminta osoitettaisiin samaan kortteliin (Pitkäkatu 18). Näin ollen Jyväskylän koulutuskuntayhtymän (Gradia), Jyväskylän ammattikorkeakoulun ja Jyväskylän yliopiston toiminnot sijoittuisivat yhteen rakennuskokonaisuuteen. Nykyisten rakennusten omistajana EF:n on perusteltua toimia lisäinvestoinnin toteuttajana.\n- kaupunki antaa omavelkaisen takauksen Education Facilities Oy:lle, jonka investointihanke kiinteistön laajentamiseksi ja muuttamiseksi palvelee musiikin opetuksen tehtäviä kunnan toimialaan kuuluvana toimintana\n- omavelkainen takaus menee enintään 9 667 000 euron lainan pääoman ja korkojen sekä mahdollisten viivästysseuraamusten ja perimiskulujen takaisinmaksamisen vakuudeksi 26 vuodeksi\nLeppävedentie ja Rahkosentie asemakaavan laajennus ja muutos\nAsemakaava-alue sijaitsee Vaajakoskella Leppävedentien ympäristössä. Asemakaavan laajennuksen ja muutoksen tarkoituksena on muuttaa asemakaava vastaamaan Keski-Suomen ELY-keskuksen laatimaa tiesuunnitelmaa Leppävedentien parantamiseksi.\nKaupunginhallitus päätti ehdottaa kaupunginvaltuustolle, että asemakaavan laajennus- ja muutosehdotus hyväksytään.\nKeljonkankaan yhtenäiskoulun asemakaavan muutos sekä tonttijaon hyväksyminen asemakaavan yhteydessä\nKaavamuutos mahdollistaa uuden yhtenäiskoulun rakentamisen Keljonkankaalle Kolmiokorttelin alueelle.\nKaupunginhallitus ehdottaa, että kaupunginvaltuusto hyväksyy asemakaavan muutosehdotuksen sekä siihen liittyvän sitovan tonttijaon tonteille 21-27-2, 21-155-3 sekä 21-158-2 15.3.2018 tarkistetussa muodossa.\nTikanranta I asemakaavan laajennus- ja muutos sekä tonttijaon hyväksyminen asemakaavan yhteydessä\nAsemakaavalla mahdollistetaan kerros- ja rivitalopainotteisen täydennysrakentamiskohteen toteuttaminen Päijänteen rantamaisemiin Tikan ja Ristikiven alueelle.\nKaupunginhallitus päätti ehdottaa kaupunginvaltuustolle, että asemakaavan laajennus- ja muutosehdotus hyväksytään 20.3.2018 tarkistetussa muodossa sekä asemakaavan laajennukseen ja -muutokseen liittyvä sitova tonttijako hyväksytään asemakaavan yhteydessä.\nLausunnon antaminen Keski-Suomen Elinkeino-, liikenne- ja ympäristökeskukselle vt4 Jyväskylä - Oulu rakentamisesta moottoritieksi välillä Kirri - Tikkakoski, Jyväskylä, tiesuunnitelman muutossuunnitelma plv 400 – 1600\nTiesuunnitelman muutossuunnitelma koskee jo Liikenneviraston aiemmin hyväksymää tiesuunnitelmaa ”Vt4 Jyväskylä - Oulu rakentaminen moottoritieksi välillä Kirri-Tikkakoski”, johon on saatu myös Jyväskylän kaupungin lausunto. Tämä muutossuunnitelma korvaa aiemman tiesuunnitelman plv. 400 - 1600 eli Lintukankaan tietunnelin osalta. Muutossuunnitelmassa kyseessä olevalle kohdalle esitetään avoleikkausta.\nKaupunginhallitus päätti antaa seuraavan lausunnon valtatien 4 Jyväskylä – Oulu rakentamisesta moottoritieksi välillä Kirri-Tikkakoski –tiesuunnitelman muutossuunnitelmasta plv. 400 – 1600 huomioiden edellä annetut vastineet:\n- Tiesuunnitelman muutossuunnitelmaa vastaan ei tehty muistutuksia nähtävillä olon aikana, joten suunnitelman muuttamiseen ei ole aihetta.\n- Suunnitelma-alueella on voimassa 10.11.2014 hyväksytty oikeusvaikutteinen Jyväskylän kaupungin yleiskaava. Laadittu tiesuunnitelma poikkeaa yleiskaavasta Lintukankaan mäkeen sijoittuvan avoleikkauksen osalta. Yleiskaavassa tällä kohdalla on tunneli. Muulta osin tiesuunnitelma on yleiskaavan mukainen.\n- Jyväskylän kaupunkirakennelautakunta teki 6.3.2018 (61 §) päätöksensä asettaa tiesuunnitelma-alueen sisältävä Länsi-Palokan osayleiskaava maankäyttö- ja rakennuslain 65 §:n mukaisesti julkisesti nähtäville. Osayleiskaavaehdotus mahdollistaa tien kulkemisen Lintukankaan mäessä avoleikkauksessa ja se korvaa alueellaan 10.11.2014 hyväksytyn Jyväskylän kaupungin yleiskaavan.\n- Suunnitelma-alueen länsiosassa on voimassa kaupunginvaltuuston 27.1.2014 hyväksymä asemakaava. Laaditussa tiesuunnitelmassa osoitettu läjitysalue sijoittuu osittain asemakaavan mukaiselle teollisuustonttimaalle, joten läjitys on sovitettava voimassa olevan asemakaavan mukaisesti.\n- Kaupunki hyväksyy tiesuunnitelmassa yleiskaava-alueelle esitetyn maa-ainesten sijoitusalueen väliaikaisen kulkuyhteyden.\n- Mikäli ilmaantuu muutostarvetta kaavojen osalta, kaupunki on valmis muuttamaan kaavat tiesuunnitelman mukaisiksi lukuun ottamatta läjitysalue 1 osaa, joka ulottuu voimassa olevan asemakaavatontin (TYL-2) alueelle.\n- Tiesuunnitelman muutossuunnitelmassa on esitetty uuden alikulun sijainti moottoritien paalulle 1500, jonka ympäröivät maa-alueet eivät kuulu kaupungin omistukseen. Kaupunki esittää, että alikulun sijoittaminen tutkitaan tarkemmin moottoritien rakennussuunnitelman laatimisen yhteydessä, sillä esimerkiksi alikulun sijoittaminen tien paalulle 1400 vastaisi yleiskaavassa esitettyä sijaintia ja alikulun ympäristön maa-alueen kuuluvat kaupungin omistukseen. Aikanaan suunniteltavien ja toteutettavien\nkulkuväylien kustannuksista sisältäen valaistuksen kustannukset sovitaan erikseen, kun ratkaisut tarkentuvat. Kaupunki ottaa vastatakseen Lintukankaan alikulkukäytävään S28 johtavista kulkuväylistä siinä vaiheessa, kun alikulkuun johtavat väylät on toteutettu.\n- Kaupunki osallistuu Lintukankaan alikulkukäytävän S28 rakentamiskustannuksiin, joiden on arvioitu olevan noin 500 000 euroa (alv0%) ja esittää, että alikulku toteutetaan samanaikaisesti tietyön kanssa sisältyen tien rakentamisurakkaan.\n- Muutossuunnitelmassa on esitetty hankkeen kustannusarvio, jonka yhteydessä on esitetty myös kustannusjako valtion ja kaupungin kesken. Hankkeen toteuttamiseksi tullaan kuitenkin laatimaan vielä erillinen sopimus, jonka sisältö saattaa poiketa edellä mainitusta kustannusjaosta.\nLausuntopyyntö Toivakan kunnan jätteenkuljetusjärjestelmäpäätöksen valmistelua varten\nJyväskylän seudun jätelautakunta on kokouksessaan 14.3.2018/8 käsitellyt Toivakan jätteenkuljetusjärjestelmää ja muun ohessa päättänyt pyytää osakaskunnilta perusteltua lausuntoa Toivakan jätteenkuljetusjärjestelmäpäätöksen valmistelua varten.\nKaupunginhallitus päätti antaa Jyväskylän seudun jätelautakunnalle esityslistan mukaisen lausunnon otettavaksi huomioon Toivakan kunnan jätteenkuljetusjärjestelmäpäätöksen valmistelussa.\nVastauksessa todetaan mm.: Valtuustoaloitteessa on esitetty, että kaupungin venevalkamissa ja muissa rantapaikoissa olevissa sinisissä telineissä olisi paljon tyhjää tilaa, johon kalojen oikeaan käsittelyyn ohjaavia opastauluja voisi sijoittaa. Näitä sinisiä infotauluja ei kuitenkaan ole tarkoitettu yleisiksi ilmoitustauluiksi, vaan niissä kerrotaan hätätilanteiden kannalta tärkeitä tietoja – kuten venerannan tai puiston nimi ja sijainti sekä yleinen hätänumero – ja Jyväskylän kaupungin puhelinnumero, johon voi ottaa yhteyttä paikan ylläpitoon liittyvissä asioissa.\nTeemu Torssonen (PS) esitti asian palauttamista uudelleen valmisteltavaksi. Ehdotus raukesi kannattamattomana.\nAsiakasmaksusihteerin viran perustaminen Talouden ohjaus –yksikköön\nKaupunginhallitus päätti, että konsernihallinnon alaiseen Talouden ohjaus -yksikköön perustetaan 1.5.2018 alkaen asiakasmaksusihteerin virka, johon siirretään työntekijä sisäisin järjestelyin.\nTietopalvelusuunnittelijan viran lakkauttaminen\nKaupunginhallitus päätti lakkauttaa tietopalvelusuunnittelijan viran 1.5.2018 alkaen.\nKaupunginhallituksen kokoukset 1.8.-31.12.2018\nKaupunginhallitus päätti kokousaikataulunsa 1.8.-31.12.2018 seuraavasti:\n- Kaupunginhallituksen kokoukset/iltakoulut pidetään 6.8.2018 alkaen maanantaisin kello 14.00 alkaen. Kokouksia/iltakouluja ei pidetä syyslomaviikolla (viikko 42) eikä kaupunginhallituksen seminaaripäivänä (10.9). Ylimääräisiä kokouksia/iltakouluja voidaan pitää puheenjohtajan kutsusta tarvittaessa.\n- Kaupunginhallituksen talousarvion valmisteluun liittyvä seminaari pidetään torstai-perjantai 8.-9.11.\n- Kaupunginhallitus pitää seminaarin maanantai-tiistai 10.–11.9. (vierailu Turkuun). Ylimääräisiä seminaareja pidetään puheenjohtajan kutsusta tarvittaessa.\n- Kokoukset/iltakoulut ja seminaarit pidetään kaupungintalossa. Poikkeuksellisesti niitä voidaan puheenjohtajan kutsusta pitää myös muualla.\nKaupunginvaltuuston kokoukset 1.1.-31.7.2018\nKaupunginhallitus päätti ehdottaa kaupunginvaltuustolle, että se päättää täydentää kaupunginvaltuuston kokousaikataulua 1.1.–31.7.2018 kaupunginvaltuuston kokouksella 28.5.2018.\nKaupunginvaltuuston kokoukset 1.8.-31.12.2018\n- Valtuuston kokoukset pidetään maanantaisin kello 18.00 seuraavina päivinä: 20.8., 1.10., 29.10., 26.11. ja 10.12.\n- Valtuuston seminaarit pidetään maanantaisin kello 17.00 seuraavina päivinä: 17.9. ja 12.11. Seminaarin yhteydessä on mahdollista pitää myös ylimääräinen kokous, jos puheenjohtaja katsoo sen tarpeelliseksi.\nAsiantuntijalausunto hallituksen esityksestä eduskunnalle laiksi asiakkaan valinnanvapaudesta sosiaali- ja terveydenhuollossa ja eräistä siihen liittyvistä laeista\nEduskunnan hallintovaliokunta pyytää 9.4.2018 saapuneella lausuntopyynnöllä Jyväskylän kaupungilta kirjallista asiantuntijalausuntoa hallituksen esityksestä eduskunnalle laista asiakkaan valinnanvapaudesta sosiaali- ja terveydenhuollossa ja eräistä siihen liittyvistä laeista. Kirjallinen asiantuntijalausunto pyydetään toimittamaan viimeistään 17.4.2018 klo 14.00 mennessä.\nKaupunginhallitus päätti antaa eduskunnan hallintovaliokunnalle seuraavan lausunnon, joka on valmistelu kaupunginvaltuuston ja perusturvalautakunnan joulukuussa 2017 antamien lausuntojen pohjalta ja huomioiden lakiin tehdyt muutokset:\nLakiluonnoksessa esitetyt muutokset eivät johda kustannusten hillintään, vaan todennäköisesti kustannusten kasvuun\nLakiluonnokseen tehdyt muutokset eivät edelleenkään varmista riittävästi kustannustenhillinnän tavoitteiden toteutumista. Lakiluonnokseen sisältyy oletus julkisen sektorin resurssien varaamisesta markkinatoiminnan epäonnistuessa. Yksityisen – tai julkisen - toimijan mahdollisen konkurssin seuraukset joutuu maakunta palvelujen järjestämisvelvoitteensa nojalla kantamaan.\nHuomioitavaa on myös se, että palvelujen saatavuuden ja yhtenäisen tason varmistaminen eri puolilla maakuntaa saattaa nostaa maakunnan kustannuksia esimerkiksi palveluista maksettavien korvausten ja henkilöstön palkkauksen harmonisoinnin myötä. Palvelutuotannon näkökulmasta valinnanvapauden porrastaminen on tehotonta ja hidastaa muutoksen toteutusta, sen sijaan asiakkaiden tai potilaiden näkökulmasta asiantuntijat suosittavat siirtymäaikoja valinnanvapauden toteuttamiselle.\nJulkisen järjestäjän ja tuottajan roolit eivät erotu lakikokonaisuuden kaikissa osissa\nLakiesityksissä tulee edelleen täsmentää, tarkentaa ja erottaa selkeämmin, milloin ja missä tilanteissa tarkoitetaan maakuntaa palveluiden järjestäjänä ja milloin tuottajana. Laissa esitettyjä järjestäjän ja liikelaitoksen rooleja tulee edelleen tarkentaa siten, että järjestäjällä on mahdollisuus keskittyä palvelujen järjestämiseen ja maakunnan liikelaitos ja muut tuottajat voivat keskittyä tuotantonsa järjestämiseen ja asiakkuuksiensa kehittämiseen.\nAsiakasseteleiden osalta lakiin tulee tarkentaa, että järjestäjä määrittelee aina asiakassetelipalveluiden sisällöt, palvelut joissa asiakasseteleitä käytetään, myöntämisen kriteerit sekä asiakassetelien hinnat. Liikelaitoksen roolina on tuottaa asiakassetelipalvelua järjestäjän määrittelemillä ehdoilla asiakkaille.\nMikäli liikelaitos myöntää asiakassetelin, myöntäminen tapahtuu järjestäjän määrittämin kriteerein.\nJulkisen tuottajan asema on tehty lakiehdotuksen mukaisilla toimenpiteillä hankalaksi ja sisältää riskejä julkisen palvelutuotannon alasajolle maakunnissa\nMaakunnan oman liikelaitoksen tulee voida tuottaa asiakassetelipalveluja muiden tuottajien rinnalla suoran valinnan palveluiden tavoin, ei niin, että ensisijaisesti tarjotaan yksityistä palveluntuottajaa. Näin asiakkaan valinnanvapaus toteutuu aidosti ja vertailua esimerkiksi palveluiden laadusta voidaan tehdä yhdenvertaisesti. Nykyinen lain kirjaus ohjaa siihen, että liikelaitos tuottaa palveluita vain, jos asiakas ei ota hänelle tarjottua asiakasseteliä.\nLiikelaitoksella on kuitenkin velvollisuus pitää edellä mainittuja tilanteita varten omaa kapasiteettia. Tämä johtaa tehottomuuteen ja liikelaitoksen palveluiden ylikapasiteettiin.\nMaakunnan liikelaitokselle tulee luoda yhdenvertaiset kilpailuedellytykset yksityisten palveluntuottajien kanssa. Suoran valinnan palveluissa liikelaitoksen edellytetään toimivan samalla kapitaatiokorvauksella kuin yksityisen palveluntuottajan. Kilpailuasetelma vääristyy, koska maakunnan liikelaitos on lainsäädännön nojalla kaikissa tilanteissa velvollinen järjestämään palvelut koko maakunnan alueella. Palveluvelvoite koskee myös alueita, joilla toiminta ei ole kannattavaa eikä yksityistä palvelutuotantoa synny, mikäli käytetään koko maakunnan tason yhtä kapitaatiokorvausta. Yksityisellä palveluntuottajalla vastaavaa palveluntuotantovelvollisuutta ei ole.\nMaakunnalla (järjestäjällä) tulee olla mahdollisuus määritellä alueellisia kapitaatiohintoja ja asiakassetelihintoja niin, että hinnoittelu mahdollistaa tasavertaisen kilpailuasetelman maakunnan eri osissa julkisen ja yksityisen palveluntuotannon välillä.\nMikäli maakunnat yhtiöittävät suoran valinnan piiriin kuuluvia palveluita, tulee maakunnan yhtiöillä olla tosiasiallisesti samat toimintaedellytykset markkinoilla kuin yksityisillä toimijoilla. Maakunnalla tulisi olla mahdollisuus tukea tytäryhtiönsä toimintaa ja siten julkisen sektorin toiminnan sopeuttamista markkinoiden muodostuessa. Lakiehdotuksessa kuvataan riskintasausjärjestelmän yhteydessä mahdollisuutta, jossa yksityinen toimija menee konkurssiin. Tosiasiassa maakunnan osakeyhtiö voi myös mennä konkurssiin, sillä maakunta ei voi voimassa olevan lainsäädännön mukaisesti maksaa yhtiölleen konserniavustusta samalla tavalla kuin yksityinen konserni voi tytäryhtiölleen maksaa. Lakiehdotuksen tulee kaikilta osin tukea myös sitä vaihtoehtoa, että maakunta järjestää valinnanvapauden palvelut myös muussa kuin yhtiömuodossa.\nLakiehdotuksen mukainen palvelujen järjestämistapa voi aiheuttaa lisäkustannuksia myös tehokkaiden tukipalvelujen järjestämisessä\nKustannusten hillinnän näkökulmasta tulee mahdollistaa kuntien ja maakuntien tukipalvelujen tuottaminen myös muussa kuin yhtiömuodossa. Lakiehdotuksen mukaan kunnan (tai kunnan ja maakunnan yhdessä) tuottaessa tukipalveluja maakunnalle ja sen asukkaille, se tuottaa palveluja markkinoille ja sen vuoksi nämä palvelut olisi yhtiöitettävä. Mikäli palveluja yhtiöitetään maakuntien ja kuntien yhteisiin osakeyhtiöihin, tulee arvonlisäveron käsittelystä aiheutumaan lisäkustannuksia joko menetettyjen arvonlisäveropalautusten ja -vähennysten kautta tai arvonlisäveron käsittelyä varten tehtyjen organisaatiojärjestelyjen muodossa. Ja mikäli näitä lain edellyttämiä järjestelyjä ei toteuteta, siirretään vähentämättä/palauttamatta jäävä arvonlisävero-osuus luonnollisesti tukipalvelujen hintoihin. Joka tapauksessa näillä muutoksilla tulisi olla vähintään kolmen vuoden siirtymäaika.\nKaupunginhallituksen esityslista liitteineen on luettavissa lisäksi kaupungin verkkosivuilta osoitteesta: http://julkinen.jkl.fi:8082/ktwebbin/dbisa.dll/ktwebscr/epj_asil_tweb.htm?+bid=6450


Mekkokaappi: Rohkeasti yhdistellen huippumukavaksi kokonaisuudeksi\nPalava rakkaus, pikkusydän 3. toukokuuta 2019 klo 10.09\nOnpa kiva asu! Tykkään kaikista eniten tällaisista asuista, joita huokuu tietynlainen huolettomuus. Ettei ole liikaa mietitty, että mikä nyt sopii yhteen ja sopiihan varmasti. Ja aah, toi leopardihame on ihan paras!\nKaisu 6. toukokuuta 2019 klo 8.56\nKiitti! Avainsana varmaankin on juuri tuo huolettomuus mielentilana, että tähän pystyy tai ainakin mulla.\nMeillä on eteisessä iso peililiukuovikaappi ja jo hetken ollut sellainen fiilis, että haluaisin eroon niistä peileistä (en kyllä tule pääsemään, koska olisi kallis investointi). Peilaan ihan liikaa pukeutumistani. Toisaalta taas, onko se peili tai peilittömyys sitten kuitenkaan se asia, vaan palatakseni tuonne vastaukseni alkuun se huoleton mieli, jolloin pystyy kulkea peilin ohi liikaa itseään arvostelematta...\nLeopardihame on ollut nyt kovassa käytössä ja monenlaisen yläosan ja kengän kanssa. Taas yksi vaate, joka on ollut merkattuna "lähteväksi" jo siis todella pitkään, mutta näköjään alitajunnassa nähnyt vaatteen potentiaalin jonain päivänä.\nAnonyymi 4. toukokuuta 2019 klo 9.12\nEnnen pidin kaiken yhdistelemistä kauheana, mutta nykyään inspiroidun siitä. Itse taidan olla vähän turhan ujo ja arkinen villeihin yhdistelmiin, mutta seuraan monia, jotka ovat rohkeita. Eilen yhdistin leveälahkeiset housut, puoleen sääreen ulottuvan mekon ja ison huivin, ja se oli ihanaa!\nTuosta velourjakusta tulee mieleen Riikka Juvosen kuvitukset. Ihana.\nKaisu 6. toukokuuta 2019 klo 9.00\nKuulostaa ihan tosi hyvältä leveälahkeiset housut pitkä mekko ja iso huivi. Mulla on yhdet 70-luvun farkut, jotka on jäänyt tosi vähälle käytölle ja niiden kanssa voisin muutes koittaa vaikka tuota aiemmassa postauksessa käyttämääni hippimekkoa ja huivia. Kiitos ideasta.\nMetsäntyttö 14. toukokuuta 2019 klo 12.59\nIhana kuva tuo, jossa istut metsässä! Tykkään tästä asustasi, vaikka siinä on monenlaista yhdistettynä; vaan siitäpä sen viehättävyys juuri mielestäni tuleekin. Sanoisin sen olevan oikein hyvänmielen asu. Ja sitten tuo metsä kuvauspaikkana on aina niin ihana.\nKaisu 17. toukokuuta 2019 klo 14.09\nKiitos. Sitäpä tuo asu oli: hyvää ja rentoa mieltä.


16 tuumainen Meade LX200 teleskooppi\nNyrölän observatorion uusi teleskooppi on suurin sarjavalmisteisista Schmidt-Cassegrain tyyppisistä kaukoputkista. Kaukoputki on täyttänyt kaikki jyväskyläläisten tähtiharrastajien odotukset erittäin laadukkaana havaintovälineneenä, ja sillä saadut havainnotulokset ovat kansainvälisestikin huippuluokkaa harrastajatasolla.\nKun Sirius sai talvella 1999 Wihurin rahastolta apurahan kaukoputken hankintaan, oli kaksi vaihtoehtoa: joko ostaa valmis kaukoputki tai tehdä sellainen itse. Mitä pidempään asiaa mietittiin sitä vahvemmaksi nousi tehdastekoinen kaukoputki ja niistä erityisesti 16-tuumainen Meade LX200.\nValmisputken etuina pidettiin mm. takuuta ja varaosien saatavuutta sekä lisätarvikkeiden runsasta tarjontaa, kun taas vastaavasti itsetehtyä olisi pitänyt itse myös korjata ja kehittää. Näin sitten jätimme tilauksen kaukoputkesta, vaikka rahoituksesta puuttuikin jokunen kymppitonni.\nRahoitus kuitenkin saatiin järjestettyä useiden tukijoiden ansiosta, joita Sirius haluaa kiittää vielä kerran lämpimästi!\nUusi kaukoputki on tyypiltään Schmidt-Cassegrain peiliteleskooppi, joten siinä on kahden peilin (pääpeili ja apupeili) lisäksi kaukoputken suuaukossa erityinen korjauslinssi, joka korjaa pallomaisen pääpeilin aiheuttamat kuvausvirheet. Hulppean 416 mm läpimittaisen pääpeilin heijastama valo heijastuu takaisin korjauslinssiin kiinnitetyn apupeilin kautta sen keskellä olevasta reijästä kaukoputken takana olevaan polttopisteeseen. Pääpeilin aukkosuhde on 3, mutta kupera apupeili pidentää kaukoputken polttovälin neljään metriin.\nTämä ratkaisu tekee putkesta poltoväliin nähden erittäin lyhyen, alle yhden metrin mittaisen, joten kaukoputkea on helppoa käsitellä. Kaukoputki fokusoidaan siirtämällä pääpeiliä ruuvilla edestakaisin. Teoreettinen erotuskyky on 0.3 kaarisekuntia ja suurin käyttökelpoinen suurennus (800x) saavutetaan 5 mm polttovälisellä okulaarilla. Kaukoputken mukana tulee yksi 26 mm okulaari, joka antaa 156-kertaisen suurennoksen. Oksasen Arto on luvannut Siriuksen käyttöön omaan pienempään Meadeensa hankkimiaan tarvikkeita, mm. Meaden (f6.3) ja Optecin (f3.3) reducerit, jotka lyhentävät putken polttovälin vastaavasti 2500 ja 1300 milimetriin sekä Nikon-kamerasovitteen.\nLisätarvikkeita on hankittu vuoden 2000 aikana runsaasti. Tarkempaa tietoa Nyrölän tämän hetkisestä laitteistosta löytyy Nyrölän esittelysivulta.\nJalustaratkaisuna on erittäin tukeva U-kirjaimen muotoinen haarukka, jonka yläpäähän teleskooppi on kiinnitetty putken molemmilta puolilta. Haarukka on alumiinivalua ja hyvin tilava, joten vaikka sen perään kiinnittäisi CCD-kameran niin sillä pääsee katsomaan aivan taivaan pohjoisnapaan saakka. Kaukoputki kääntyy deklinaatiosuunnassa haarukan valissä kun rektaskensiosuunta on toteutettu taas koko haarukkaa kääntämällä.\nKaukoputkea voidaan kääntää käsin avaamalla lukitukset tai sähköisesti sisäänrakennetuilla servomoottoreilla. Suurin kääntönopeus moottoreilla on 4 astetta sekunnissa ja hitain 15 kaarisekuntia sekunnissa.\nKaukoputki painaa noin 120 kiloa, josta jalustan osuus on noin puolet, joten ihan pikkuputkesta ei tosiaankaan ole kyse.\nLX200 teleskoopin 'aivot' ovat sen jalustan sisään asennettu tietokone, joka ohjaa teleskoopin kaikkia toimintoja. Sen muistissa on yli 64.000 kohteen tiedot, joten sen läpikäymiseen mennee jokunen havaintoyö!\nMukana ovat täydellisinä mm. Messier, NGC, IC, Uppsala ja SAO luettelot, lisäksi myös yli 20.000 muuttuvaa tähteä ja Kuu ja kaikki planeetat. Kun kaukoputki on aluksi suunnattu, niin kohteet löytyvät helposti tietokoneen kääntäessä kaukoputkea.\nKaikkia toimintoja ohjataan käsiohjaimesta, jossa on näppäimistön lisäksi muutaman tekstirivin nestekidenäyttö. Kaukoputken käyttö on helppoa, kun esimerkiksi halutaan katsoa Herkuleen pallomaista tähtijoukkoa näppäillään seuraavasti: [M]   [Enter] [Goto] ja muutamassa sekunnissa kohde on kaukoputken kuvakentässä.\nMuita ohjausjärjestelmän hienouksia ovat mm. Programmable Smart Drive eli kaukoputki voidaan ohjelmoida seuraamaan tähtitaivaan liikettä erittäin tarkasti ja High-Precision Pointing, jonka avulla on mahdollista saavuttaa noin 1 kaariminuutin suuntaustarkkuus. Kaukoputkessa on myös monipuoliset liitynnät mm. CCD-kameralle automaattiseurantaa varten ja tietokoneelle, jolloin kaukoputkea voidaan ohjata huoltorakennuksesta käsin.\nNyrölän tähtitornille uusi kaukoputki saatiin lauantaina kesäkuun 6. päivä 1999 Peilinkirkastus pirskeiden yhteydessä. Kaukoputki asennettiin silloin Valmetin Rautpohjan tehtaalla valmistetun jalustan päälle, jonka avulla se suunnattiin tarkasti kohti taivaan pohjoisnapaa. Kaukoputki on nyt kuvun keskipisteeseessä noin puolentoista metrin korkeudella. Tämä ekvatoriaalinen pystytys mahdollistaa valokuvaamisen sekä kaukoputken läpi, että sen päältä.\nLue artikkeli Meaden asennustalkoista!\nKokemuksia Meaden käytöstä\nKun uutta kaukoputkea oli pitkään odotettu, olivat odotuksetkin korkealla. Nyrölän erinomaiset olosuhteet yhdistettynä liki kymmenkertaisella valonkeräyskyvyllä Rihlaperän pääputkeen verrattuna mahdollistavat havaintoja joista tuskin on uskaltanut edes haaveilla. CCD-kameralla päästiin lähelle 22 magnitudia ja sillä on otettu upeita värikuvia syvän taivaan kohteista.\nSyksyn 1999 ja koko vuoden 2000 aikana Meade-teleskooppi ja Nyrölän tähtitorni ovat olleet erittäin aktiivisessa toiminnassa. Lähes aina kun on ollut selkeää, niin joku on ollut Nyrölässä tekemässä havaintoja. Havaintotoiminnassa on keskitytty pääasiassa CCD-kuvaukseen, mutta myös visuaalihavaintojenkin tekoon on kaikilla sama mahdollisuus kuin CCD:n käyttäjilläkin.\nMeaden suomenkieliset käyttöohjeet nyt web-versiona.\nNyrölä on ollut mukana useissa kansainvälisissä havaintoprojekteissa. Lisäksi kerran viikossa päivitettävään viikonkuva -sivulle lisätään säännöllisesti Nyrölässä otettuja CCD kuvia. Visuaalihavainnoissa suuri erotuskyky ja lisääntynyt valovoima on tuonut huimia näkymiä sekä planeettoihin että kaukaisiin galakseihin. Nyrölässä on nähty visuaalisesti mm. Enchen jako Saturnuksesta, Messier 97:n kolme keskustähteä, Messier 51:n spiraalihaarat, upeita yksityiskohtia Veil-Nebulasta ja kaukainen galaksijoukko, Stephanin Kvintetti.\nKaukoputki on kaikkien Siriuslaisten vapaassa käytössä. Se on ylittänyt kaikki odotukset huippulaatuisena havaintovälineenä Nyrölän erinomaisissa havainto-olosuhteissa ja toiminta tulee jatkumaan samalla aktiivisuudella tulevaisuudessakin.\nLisätietoa teleskoopista Englanniksi löytyy Meaden kotisivuilta.


Tulostettu: 29.11.2020 kello 23.55\nKaikki uskonnot Hae yhteisöt\nHistoria: Suomen Vapaakirkon juuret ovat 1800-luvun loppupuolen angloamerikkalaisessa herätys- ja pyhitysliikkeissä, joissa korostettiin henkilökohtaista uskonratkaisua ja uskovien seurakuntaa. Yksi kaikkein merkittävimmistä vaikutteista oli evankelikalismiksi kutsuttu liike. Tämä liike sai alkunsa 1730-luvulla Englannissa. Liikkeen tarkoituksena oli uskosta vanhurskautumisen opin elvyttäminen. Tärkeiksi teemoiksi muodostuivat usko Raamattuun ylimpänä auktoriteettina, henkilökohtaisen uskonratkaisun ja sitä seuraavan elämänmuutoksen korostaminen ja evankelioinnin merkitys. (McGrath 2000, 164-165.) Liike levisi voimakkaasti Angloamerikkalaisessa maailmassa 1800-luvun alkupuolella. Merkittäviä vaikuttajia liikkeessä olivat esimerkiksi Jonathan Edwards (1703-1758), Charler Finney (1792-1875) ja Dwight L. Moody (1837-1899). (Melton 2005, 209-210.)\nJotkut suomalaiset pääsivät kosketuksiin näihin aatteisiin matkustelemalla tai lukemalla hengellistä kirjallisuutta. Vapaakirkollista liikehdintää syntyi 1870-luvulla Pohjanmaan ja Uudenmaan rannikkoseudulla. Merkittävin näistä paikoista oli Porvoon Vehkalahti, jonne rakennettiin 1877 herätyksen seurauksena oma rukoushuone. Englantilaisen lordi G.A. Radstockin (1835-1913) vierailu Suomessa 1879 yhdisti liikettä ja antoi sille uutta puhtia. (Salmensaari 1957, 36, 40.)\nLiikkeen alkuvaiheen tärkeimpänä vaikuttajana voidaan pitää Constantin Boijea (1854-1934) Boije kävi 19-vuotiaana Ruotsin Evankelisen Isänmaansäätiön lähetyskoulun ja joutui siellä kosketukseen vapaan kristillisyyden kanssa. Palattuaan Suomeen hänestä tuli Porvoon herätyksen merkittävä vaikuttaja. Boije oli myös kutsumassa lordi Radstockia Suomeen. Boije siirtyi vuonna 1889 Pelastusarmeijaan, palaten kuitenkin takaisin vapaakirkollisen herätyksen piiriin. Muita merkittäviä suomalaisia vaikuttajia vapaakirkon alkutaipalella olivat Edvard Björkenheim (1856-1934) sekä Hjalmar Braxen (1860-1909). (Kallberg & Niemelä 1979, 14-16.)\nAlkuaikoina vapaakirkollinen liike oli allianssipohjainen ja pyrki uudistamaan luterilaista kirkkoa sisältä päin. Vuonna 1886 vapaakirkollisten aktiivien toimesta järjestettiin Tampereella yhteiskristillinen allianssikokous, johon osallistui n.300 ihmistä, joista 26 luterilaista pappia johtajanaan piispa Alopaelus. (Salmensaari 1957, 85-89.) Kokouksen myönteisestä ilmapiiristä huolimatta allianssipyrkimykset eivät käytännössä onnistuneet. Luterilaisen kirkon piirissä vapaakirkolliseen liikehdintää suhtauduttiin epäilevästi ja jopa vihamielisesti (Salmensaari 1957, 108).\nTästäkin huolimatta allianssiaatetta haluttiin pitää elossa. Vapaakirkkoaktiivit antoivat vuonna 1889 vapaakirkollisen ohjelman, jonka seurauksena syntyi Suomen Vapaa Lähetys-niminen järjestö. Hankkeen puuhamiehet mielsivät tämän järjestön luterilaisen kirkon sisälähetysjärjestöksi, vaikka Vapaan Lähetyksen perustaminen jo käytännössä tarkoittikin allianssi-aatteesta luopumista. Virallisesti allianssi-aatteesta luovuttiin vasta 1900-luvun ensimmäisinä vuosina. Vapaan Lähetyksen ohjelmaan tuli varsin pian mukaan myös ulkolähetys. Vuonna 1890 tehtiin päätös ensimmäisen lähetystyöntekijän Kiinaan lähettämiseksi. (Salmensaari 1957, 153.)\nVuosina 1890-1893 syntyi vapaakirkollisen toiminnan seurauksena syntyi herätyksiä, Keski-Suomessa, Karjalassa, Pohjanmaalla ja Helsingissä. Liike ajautui 1890-luvulla myös ensimmäiseen kriisiinsä. Ruotsista tullut pyhitysliikkeen ”synnittömyysoppi” jakoi liikkeen. Opin kannattajien mukaan Kristuksen sovitustyöstä johtuen ei enää ollut olemassa kadottavaa syntiä, eikä kadotustuomiota. Axel Skutnabbin (1875-1929) johdolla erosivat vuonna 1900 omaksi Evankeliset Ystävät nimiseksi liikkeekseen. (Heino 1997, 78.)\nAlkuvuosina suurin osa vapaakirkollisen liikkeen jäsenistöstä oli ruotsinkielistä. Suomenkielisten osuus alkoi kasvaa selvästi vasta 1900-luvulla. Väestöryhmät olivat samankokoisia vasta vuonna 1910. Tästä eteenpäin suomenkielisten osuus alkoi muodostua suuremmaksi. Tähän osaltaan oli vaikuttamasta veljesten Eeli (1888-1963) ja William Jokisen (1889-1958) ympäri maata pitämät herätyskokoukset. (Suomen Vapaakirkko 2006.)\nVuonna 1923 suomenkieliset vapaakirkolliset järjestäytyivät Suomen Vapaakirkoksi. Ruotsinkieliset säilyivät perustamansa yhdistyksen Fria Missioförbundetin alaisuudessa vuoteen 2004 saakka. Tällöin yhdistys rekisteröityi uskonnolliseksi yhdyskunnaksi nimellä Missionskyrkan i Finland. Vuonna 2005 Suomen Vapaakirkolla oli 99 seurakuntaa ja 13667 jäsentä. (Suomen Vapaakirkko 2006.)\nVapaakirkon alkuvuosikymmeninä suhteet luterilaiseen kirkkoon ja helluntaiherätykseen olivat välillä hyvinkin tulehtuneet. Tässä suhteessa historiassa kääntyi uusi lehti, kun vapaakirkko kävi luterilaisen kirkon kanssa viralliset oppikeskustelut luterilaisen kirkon kanssa 1983-1984 ja vuonna 1992 kolmikantaneuvottelut luterilaisen kirkon ja helluntaiherätyksen kanssa. Nämä keskustelut antoivat pohjaa lähemmälle yhteistyölle näiden kirkkokuntien kesken. Yhtenä osoituksena tästä on se, että Suomen Vapaakirkko liittyi vuonna 1999 Suomen Ekumeenisen Neuvoston jäseneksi. Vapaakirkko on myös jäsenenä Suomen Vapaan Kristillisyyden neuvostossa. (Suomen Vapaakirkko 2006.)\nSuomen Vapaakirkon ylimpänä päättävänä elimenä ovat vapaakirkon kokoukset, joihin seurakunnat edustajansa. Seurakuntien asioista taas päättää seurakuntakokous, joka valitsee vanhemmiston ja työntekijät. Vapaakirkolla on keskustoimisto Hämeenlinnassa, siellä työskentelee työstä kokonaisvastuussa oleva johtaja, apunaan erilaista sihteeristöä. Kirkko omistaa Hangossa kansanopiston, jonka yhteydessä toimii nelivuotinen teologinen opisto. Tämän lisäksi kirkko omistaa Keski-Suomessa Kiponniemen toimintakeskuksen. (Heino 1997, 78-79.) Päihde- ja vankilatyötä tehnyt Toivola-koti Hauholla on lopettanut toimintansa.\nUskomukset ja narratiivit: Suomen Vapaakirkko perustaa oppinsa Raamattuun ja Apostoliseen uskontunnustukseen. Kirkolla on vuoden 1923 eriuskolaislaista johtuen myös oma uskontunnustus, kirkon piti muotoilla sellainen päästäkseen rekisteröitymään uskonnolliseksi yhdyskunnaksi. Tämä tunnustus on tosin muotoiltu hyvin väljäksi. Näin Vapaakirkko on halunnut edustaa vuonna 1889 antamansa vapaakirkollisen ohjelman mukaisesti evankelista uskoa yksinkertaisessa muodossa. (Salmensaari 1957, 136.)\nRaamattua pidetään uskonelämän ainoana normina, jonka pohjalta kaikki oppi ja elämä seurakunnassa tulee hyväksyä tai hylätä. Seurakuntaoppi puolestaan perustuu paikallisseurakuntien itsenäisyydelle. Seurakunta puolestaan on uskovien seurakunta, johon kuuluu uskonsa tunnustaneita ja siihen vapaaehtoisesti liittyneitä kristittyjä. Vapaakirkko on myös perinteisesti korostanut uskonnonvapautta ja uskonnollisten yhdyskuntien riippumattomuutta valtiosta. (Vapaakirkon uskontunnustus 2007.)\nVapaakirkko korostaa ihmisen henkilökohtaista uskonratkaisua ja sitä seuraavaa elämänmuutosta. Pyhän Hengen merkitystä korostetaan: uudestisyntyminen ja pyhitys ovat Pyhän Hengen aikaan saannoksia. Myös armolahjat ovat tärkeitä, mutta seurakunnassa ei kuitenkaan luokitella ihmisiä armolahjojen perusteella. Hengelliset kokemukset ja lahjat eivät tee uskovaa toisia paremmaksi. (Vapaakirkon opilliset periaatteet 2007.)\nRituaalit: Varsinaiseksi jäseneksi hyväksytään 15 vuotta täyttänyt, uudestisyntynyt kristitty, joka tahtoo toteuttaa Vapaakirkon periaatteita (Vapaakirkon Yhdyskuntajärjestys 28§). Vapaakirkossa tunnustetaan muiden protestanttien tapaan kaksi sakramenttia: kaste ja ehtoollinen. Käytössä on upottamalla toteutettava uskovien kaste. Kaste edellyttää oman uskon julkista tunnustamista. Ilman ihmisen henkilökohtaista uskoa ei kasteella katsota olevan merkitystä eikä se pelkkänä suorituksena voi pelastaa ihmistä. (Vapaakirkon opilliset periaatteet 2007.)\nEhtoollinen on yhteysateria sekä Kristuksen että seurakunnan kanssa. Vapaakirkossa ehtoollista ei käsitetä armon välikappaleeksi, vaan armon julistajaksi ja vahvistajaksi. Ehtoollinen ei myöskään välitä syntien anteeksiantamusta ellei uskova ole sydämessään valmis sitä vastaanottamaan. Vapaakirkossa on käytössä avoin ehtoollisyhteys: kaikki jotka uskovat ja ovat ottaneet Jeesuksen vastaan pelastajanaan ovat tervetulleita ehtoolliselle. (Vapaakirkon opilliset periaatteet 2007.)\nVapaaseurakunnan ohjelmaan kuuluu viikoittain, yleensä sunnuntaina oleva jumalanpalvelus. Jumalanpalvelusten lisäksi seurakunnalla on paljon muutakin toimintaa kuten nuorteniltoja, rukousiltoja, perhekerhoja ja pienryhmätoimintaa. Vapaaseurakunnan jumalanpalvelus on hyvin saman tyyppinen, kuin muissa vapaissa suunnissa. Jumalanpalveluksessa on seurakunnan pastorin tai jonkun vierailevan puhujan pitämä saarna, jota ei yleensä valita kirkkovuoden kierron, vaan jonkin itse laaditun järjestelmän mukaan. Saarnan lisäksi jumalanpalveluksessa on ylistysmusiikkia ja todistuspuheenvuoroja, joissa seurakuntalaiset kertovat uskoontulostaan, saamistaan rukousvastauksista sekä muista merkittävistä hengellisistä kokemuksista. Usein jumalanpalveluksen yhteydessä on lapsille järjestetty oma pyhäkoulu. (Kärkkäinen 2005, 314-315.)\nVapaakirkon toiminnassa huomiota herättävä piirre suhteessa luterilaiseen kirkkoon ovat rippikoulua muistuttavat seurakuntakoululeirit. Leirille mennään 15-vuotiaana. Siellä opetetaan kristinuskon perusteita, paneudutaan nuorena olemisen ja elämisen kysymyksiin ja tutustutaan Raamattuun. Leiriläisille opetetaan myös seurakunnasta ja Suomen Vapaakirkosta. Oppitunteja on n.32 kappaletta. Oppituntien lisäksi leireillä on yhteysiltoja ja iltanuotioita. Yhteysilloissa rukoillaan, lauletaan ylistyslauluja ja kuullaan opettajien ja isosten omakohtaisia kokemuksia rukouksesta sekä uskonelämästä. (Vapaakirkon opilliset periaatteet 2007.)\nTiedot päivitetty: 22.09.2011\nYhteys muihin uskontoihin muokkaa\nSuomen Vapaakirkko: Suomen Vapaakirkkon verkkosivut. , 2006. http://www.svk.fi/ [2000-12-20]\nSuomen Vapaakirkko: Vapaakirkon opilliset periaatteet. , 2007. http://www.svk.fi/index.php?sid=231 [2007-03-13]\nSuomen Vapaakirkko: Vapaakirkon uskontunnustus. , 2007. http://www.svk.fi/index.php?sid=229 [2007-03-13]\nHeino, Harri: Mihin Suomi tänään uskoo, 89-90. Helsinki: Werner Söderström, 1997.\nKalberg, Kari, Matti Niemelä (toim.) : Vapaakirkko tänään. Hämeenlinna: Päivä Oy, 1979.\nMcGrath, Alister: Modernin Teologian Ensyklopedia. Helsinki: Kirjapaja oy, 2000.\nMelton, Gordon, J: Encylopedia of Protestantism. New York: Facts on File, 2005.\nSalmensaari, S. S: Suomen Vapaakirkko. Piirteitä sen synnystä ja kehityksestä. Helsinki: Päivä Oy, 1957.


Sähkösopimus Tampere & Koko Suomi - Leppäkosken Energialta\nSähkösopimus Tampereelle ja muualle Suomeen\nValikoimastamme löydät luotettavasti ja nopeasti juuri sinulle sopivan sähkösopimuksen! Tarjoamme sähkösopimukset yhtä lailla kotipaikkamme lähialueille – Tampereelle, Ikaalisiin ja Pirkanmaalle – kuin muualle Suomeenkin, aina Lappia myöten.\nLeppäkosken Energialta saat edullisen sähkösopimuksen Tampereelle, Ouluun, Espooseen – tai minne tahansa Suomeen!\nTältä sivulta löydät kaikki Leppäkosken Energian sähkösopimusvaihtoehdot. Tutustu-napista pääset lukemaan lisää kustakin sähkösopimuksesta, ja Tilaa-napista siirryt suoraan sähköiselle tilauslomakkeelle sähkösopimustilausta tekemään. Kesäkuun 2017 asiakastyytyväisyyskyselymittauksen perusteella 99% asiakkaistamme suosittelisi meitä tuttavalleen sähkönmyyjänä.\nPörssisähköä? YLE:n mukaan SPOT-sähkö on edullisin tapa ostaa sähköä - nyt erikoiskahvit kaupan päälle!\nsnt/kWh, v. 2017 keskihinta\nValitse suosituin sähkösopimuksemme! Saat sähkösi aina markkinahintaan ilman sitoutumista.\nVaihtuu neljästi vuodessa, 1.10.2018 saakka\nJättäisitkö sähköasioista huolehtimisen muille? TAKUU-asiakas pääsee helpolla - yksi hinta, kaksi vuotta, ei stressiä!\nMaistuisiko erikoiskahvi? TUNTI-sopimuksen tilanneille Mokkamestareiden kahvia kaupan päälle!\nHuomasitko SPOT-sähkösopimukseen liittyvän kahvikampanjamme? Tarjoamme kaikille TUNTI-sähkösopimuksen solmineille Mokkamestareiden kotipaketin kaupantekijäisinä. Mokkamestareiden kotipaketti toimitetaan suoraan kotiosoitteeseen etuun oikeutetuille. Kotipaketti sisältää paketin Teivossa käsinpaahdettua erikoiskahvia sekä paketin laadukasta irtoteetä.\nKesäkampanjan tarkat ehdot täältä


SSH-yhteys – Kapsi Internet-käyttäjät ry\nSSH-yhteyden avulla voit suorittaa komentoja suoraan Kapsin palvelimella. Lisää tietoa shellin käytöstä löydät shell-oppaasta.\nHuomio: Shell-komennot on useimmissa ohjeissa merkitty esimerkiksi "user@lakka:~$ ls", jossa alkuosa on valmiina oleva komentokehote, ja vain dollarimerkin jälkeinen osa kirjoitetaan itse.\nSSH-yhteysasetukset Kapsin palvelimille ovat:\nhilla.kapsi.fi (Hilla-palvelin) tai kapsi.fi (Lakka-palvelin)\nLakalle pääsee myös osoitteella ssh.kapsi.fi porteista 222 ja 443. Erityisesti 443 on hyödyllinen yhteyksille, missä vain http- ja https-yhteyksien käyttämät portit ovat hyväksyttyjä.\nPuTTY-ohjelman saat täältä. PuTTYn asetusruutuun syötetään yllä annetut asetukset. Asetukset voi myös tallentaa, jolloin seuraavilla kerroilla yhdistäminen onnistuu tallennettuja asetuksia tuplaklikkaamalla.\nLopuksi valitaan asetusruudun alareunasta Open. Ensimmäisellä kerralla putty kysyy varmistuksen palvelimen salauksen aitoudesta. Tähän vastataan Kyllä tai Yes. Tämän jälkeen syötetään jäseneksi liittymisen yhteydessä sähköpostissa saatu shell-tunnus ja -salasana. Huomioi ettei salasana näy kirjoitettaessa. Salasanan vaihtamisesta on myös ohje.\nKomentokehote löytyy valikoista Ohjelmat → Lisäohjelmat → Pääte tai englanniksi Applications → Utilities → Terminal. Yhteydenmuodostus tapahtuu vastaavasti kuin Linuxissa (alla), eli komennolla ssh user@kapsi.fi.\nLinux- ja muut UNIX-pohjaiset järjestelmät: OpenSSH\nUseimmissa Linux-jakelupaketeissa tulee jo valmiiksi mukana ssh-ohjelma. Jos saat ohjetta käyttäessäsi virheen, esimerkiksi "bash: ssh: command not found", sinun täytyy asentaa ssh. Jos ssh:n asennuksessa on ongelmia, voit kysyä apua ylläpidolta (kerro käyttämäsi jakelupaketti viestin yhteydessä).\nKirjautumista varten avaa komentokehote. Esimerkiksi KDE-työpöytäympäristössä se on valikossa Järjestelmä-kohdan alla, "Terminaaliohjelma". Käskyn muoto on ssh user@host. (Esimerkissä "mew ~ $" on oman koneen komentokehote, ja siis vain ssh-käsky kirjoitetaan itse)\nmew ~ $ ssh user@kapsi.fi\nKorvaa komennosta user käyttäjätunnuksellasi ja syötä salasanasi. Huomioi ettei salasana näy kirjoitettaessa. SSH kysyy ensimmäisellä kerralla varmistusta palvelimen aitoudesta:\nThe authenticity of host 'kapsi.fi (2001:67c:1be8::11)' can't be established.\nECDSA key fingerprint is SHA256:beLcVg1t43a6vPPvR711sEgUomWoOHyn7QBuSP3bqA4.\nTähän vastataan yes, jos sormenjälki täsmää. Ajantasaiset SSH-sormenjäljet näet palvelimet-sivulta.\nLinux lakka 5.4.42-grsec-kapsi #1 SMP Sat May 23 16:02:29 EEST 2020 x86_64\nDell R6515: AMD EPYC 7402P 2,8 GHz 24C/48T, 256 GB\nTervetuloa käyttämään Lakka-palvelinta.\n- Osa kansioista on jaettu muiden palvelinten kanssa. Käytettävissä olevat\nkansiot palvelimittain löytyvät kuvasta osoitteessa\nVikailmoitukset, parannusehdotukset yms. voi lähettää sähköpostilla\nLisää ohjeita palveluiden käyttöön:\nVoit irkata Lakan lisäksi myös palvelimelta hilla.kapsi.fi.\nKirjauduttuasi sinun tulisi nähdä edellä esitetyn kaltainen ruutu. Ylimpänä näkyvät tiedotukset. Sen jälkeen näet onko sinulle postia. Hakiessasi postit IMAP-protokollalla voit nähdä ilmoituksen "You have mail" joka viittaa vanhoihin viesteihin. Jos postilaatikossa on uusia viestejä, näet ilmoituksen "You have new mail". Viimeisellä rivillä on komentokehote, johon komennot kirjoitetaan. Monissa ohjeissa annetaan ajettavia shell-komentoja, ja yleisempää tietoa shellin käytöstä löydät shell-oppaasta.\n© Kapsi Internet-käyttäjät ry 2006–2022 - Sivua muokattu viimeksi su 07.11.2021.